Худони ҳис қилиш — Dilkashradio.com\nХудони ҳис қилиш\nАссалому алайкум. Ҳис қилиш. Бу борада биз аёлларга етадигани бўлмаса керак. Чунки биз табиатан ҳис-туйғуга бой қилиб яратилганмиз. Руҳий ҳаётимиз ҳақида гаплашар эканмиз, баъзида Худони ўзимизга жуда яқин баъзан эса жуда узоқ ҳис қилишимиз ҳақида айтмасак бўлмайди. Масалан, мен кўп марта шундай ҳис қилганман. Сизда ҳам шундай бўлганми? Нега шундай бўлади? Ҳозиргина айтганимдай, биз аёллар ҳис қилишга жуда устамиз. Худо ҳеч қачон биздан узоқда бўлмайди. У ҳар доим биз билан бирга. Биз фақат кайфиятимиз, ҳаётимизда кетаётган яхши ва ёмон воқеалар таъсирида Уни ўзимизга яқин ёки узоқ деб ҳис қиламиз. Ҳаётимиз давомида руҳий чарҳпалакда учамиз. Баъзан руҳан кўтариламиз ва назаримизда Худонинг олқишини олгандай бўламиз, баъзан эса руҳан тушамиз, ва ўзимизни Худодан узоқда ҳис қиламиз.\nАгар Муқаддас Каломга қарайдиган бўлсак, ҳатто Исо Масиҳ ҳам ўзини шундай ҳис қилган. У ўз хизматини сувга чўмдирилиш билан бошлади. Сувдан чиққач, осмон очилиб самодан: «Бу Менинг Ўғлимдир, Ундан мамнунман»,- деган овоз келди. Ўша пайтда Исо Масиҳнинг қанчалик қувонганини, нималарни ҳис қилганини тасаввур қила оласизми? Бироқ кейинги оят шундай дейди: «Ўшанда Исо, иблиснинг синовидан ўтиш учун Муқаддас Руҳ томонидан саҳрога олиб борилди» (Мат 4:1). Эндигина ҳаётида энг муҳим ва қувончли дамларни бошидан кечирган Масиҳ, шунча тезлик билан, энг даҳшатли ва синовларга тўла ҳолатга тушди. У қирқ кун Шайтон билан олишди. Агар эътибор қилсангиз, У у ерга ўз хоҳиши билан боргани йўқ.\nУни синовдан ўтиши учун Муқаддас Руҳ етаклаб борди. Синовдан ўтгач, хизматини муваффақиятли бошлади. Одамлар уни жуда яхши кутиб олишди. Келадиган Масиҳ деб қабул қилишди. Аммо кейин яна фарзийлар ва уламоларнинг нафратига дуч келди. Уни ҳар қадамда пойлаб юришди. Унинг ердаги уч йиллик ҳаёти мана шундай кўтарилиш ва тушишлар билан ўтди. Унинг ердаги охирги кунларини олиб қарайдиган бўлсак, одамлар Қуддусга кириб келаётган Исони тантана ва улуғлаш билан қарши олишди. Бир неча кундан кейин эса уни қамчилаб юзига тупуришди ва хочга михлашди. Исонинг ўлиши кўпчиликни умидини пучга чиқарди. Шогирдлари тушкунликка тушишди, сиз билан бизга ўхшаб қоронғи ва оғир кунларни бошларидан кечиришди.\nАммо Исо тирилгач, шогирдларнинг умид чироқлари ёнди. Ҳосил байрами кунида кўплаб одамлар имонга келиб, катта жамоат пайдо бўлди. Нега Исонинг ҳаётини мисол қилиб келтираяпмиз, чунки бу бир кам дунёда ҳаётимиз бир текисда кечмайди. Бир кун ўзимизни еттинчи осмонда ҳис қилсак, кейинги куни ҳеч қачон хурсандчилик кўрмагандай ҳис қиламиз ўзимизни. Аммо Худонинг Ўзи ва ваъдалари ўзгармас. Ичимиздаги руҳий шодлик ва умид ҳам ҳеч қачон ўзгармайди. Исо Масиҳ бизга тинчликни қолдирган экан, бу тинчлик ҳар қачон биз билан бирга бўлади.\nЭнг муҳими ҳис туйғуларимизга эмас, Худонинг ҳақиқатига қараб, олға юришимиз керак. Ҳис туйғуларингиз Худони узоқда деб билса ҳам, Унинг ҳақиқати ва ваъдаларига таяниб иш кўринг. Азизлар аёллар масаласига тегишли мавзулар сизни қизиқтирса бизнинг www.najot.com ва dilkash@najot.com сайтларимизга марҳамат қилинг.


285 Ўқиш режими + -\nҲар йили 5000дан ортиқ Британияликлар Исломни қабул қилишаётир. Уларнинг ярмидан кўпи оқ танлилар ва уларнинг 75% и аёлларни ташкил қилади. Жейн Кемп (полициячи) ўз ҳудудида ҳижобини ечмасдан патруллик (назорат) қилади ва у иш вақти тугагандан сўнг ҳам қўшимча ишлайди, шу сабабли унинг жума кунлари масжидга боришига имконият бор. Жейн ўтган йили апрелда Исломни қабул қилди, энди у ўз исмини Амина деб ўзгартирмоқчи. Ёлғиз она Жейн ҳикоя қилади: «Мен доимо Ислом хотин-қизлардан фақат ошхонада хизматкорлардек ишлашларини талаб қилади, деб ўйлардим. Кейин билсам, Исломда бағри кенглик, сабрлилик ва бошқаларни ҳам ҳурмат қилишлик кўрсатилган экан.\nҚўшнилардан хабар олиб туриш, яқинларга ва қарияларга нисбатан меҳрибонлик каби қадриятларни кўрдим. Ўша пайт Ислом дини менда катта қизиқиш уйғотди. Менинг ҳар бир саволимга жавоб тайёр эди. Оддий қилиб айтганда, мен Исломни севиб қолдим».\nБу йил Жейн 9 ёшли ўғли ва 7 ёшли қизи билан ҳатто Рождествони ҳам байрам қилмади. У болаларини отасиникига жўнатди ва ўзи учун ҳалол кечки таом тайёрлади. Жейндаги ушбу катта ўзгаришларга Катта Манчестердаги полиция маҳкамасидаги ҳамкасабалари ва оиласидагилар тушуниб қарашди. У полицияда ҳижоб кийиш қоидасини ҳам ўрнига қўйди, илгари унга булар керак эмас эди. «Мен, ҳамкасабаларим нима дейишар экан, деб ҳаяжонланган эдим. Лекин улар мени жуда тўғри тушунишди», дейди Жейн. Ҳудудда яшовчилар ҳам тўғри тушунишди, ҳатто уларнинг кўпчилиги бу ҳақда оғиз ҳам очишмади. Агар менинг болаларим ҳижобда юришимга қарши бўлсалар, бундай қилмаган бўлардим. Уларнинг иккови ҳам менга кўп саволлар билан мурожаат қилишади. Лекин мен уларни Исломга мажбур қилмайман. Улар католикча тарбия олишган. Мен ўзим ҳақимда ҳикоя қилар эканман, муслималар учун полицияда ишлаш оддий ҳол, деб кўрсатишни умид қиламан. Мен Исломга бўлган салбий қарашларни ўзгартиришни хоҳлайман. Умуман олганда, менинг оилам мени тўғри тушунишди. Агар мени бахтли кўришса, улар ҳам ўзларини бахтли ҳис қилишади. Синглимнинг айтишича, у мени ҳеч қачон бундай бахтли кўрмаган экан. » Жейн ТВИТТЕРдаги мусулмонлар билан мулоқотда бўлгандан сўнг, Исломни қабул қилди. ТВИТТЕРда «ЛОКАЛ МАСЖИД» номли саҳифани бошқарувчи манчестерлик МУҲАММАД МАНЗУР унга ёрдам берди. «Мени Жейн ўзининг саволлари билан лол қолдирди. Бу динни унинг ўзи топди ва мен умид қиламанки, мусулмонлар ижтимоий ҳаётда тинч-осуда турмуш кечирадилар», дейди МУҲАММАД МАНЗУР. «Ислам для всех»дан олинди.\nМуслима Робиъа тайёрлади\n05:26 / 26.12.2016 1604\nҚуйида энг яхши хонадон тиббиёт қутичасида мавжуд бўлиши зарур бўлган дори воситалари ҳақида сўз юритамиз. Турмушда кўп касалликлар ва жароҳатланишлар малакали давоми...\n09:11 / 26.01.2017 2072\n04:56 / 13.12.2016 1820\n34. Сиз Пайғамбарни кўрганмисиз?\nСавол Пайғамбаримизнинг мунаввар юзлари қандай тузилишда бўлган Жавоб Пайғамбаримизнинг юзлари ўртача бўлган. Думалоқ ҳам эмас, чўзинчоқ ҳам эмас.\n07:35 / 05.12.2017 1072


Европа Озарбойжондаги вазиятдан ташвишда\n24 ноябр 2020, Тошкент вақти: 12:13\nЕвропа кенгаши парламент ассамблеяси Озарбойжонда инсон ҳуқуқлари вазияти борасида жиддий ташвиш билдирди.\nЕвропа расмийларининг билдиришича, президент сайлови арафасида Озарбойжонда инсон ҳуқуқлари вазияти анча ёмонлашган.\nЕвропа кенгаши парламент ассамблеяси бу борада резолюция қабул қилди. Унга Озарбойжонда ўтказилажак президент сайловига қадар инсон ҳуқуқлари вазиятини яхшилаш борасида амалга оширилиши зарур бўлган бир қатор чоралар киритилган.\nШунингдек, резолюцияда Озарбойжон ҳукуматидан ҳибсда сақланаётган уч журналист ва беш сиёсий маҳбусни озод этиш талаб қилинган.


ЕИҲК фаол Аҳмед Жумадурдиевни Туркманистонга мажбурий қайтарилишини тақиқлади\nИнсон ҳуқуқлари бўйича Европа суди 11 октябрь куни Россия ҳукуматини Туркманистон фуқароси, 26 ёшли Аҳмед Жумадурдиевга нисбатан ватанига мажбуран қайтишни тақиқловчи 39-қоида қоидалари қўлланилиши тўғрисида хабардор қилди.\nБу ҳақда 11 октябрь куни «Мемориал» инсон ҳуқуқлари маркази маълум қилди.\nАввалроқ, Россия ва Эстониядан бошпана сўраган собиқ талаба чегарани ноқонуний кесиб ўтгани учун ушланган ва суд жараёни Красное Селодаги депортация марказига жойлаштирилган. ФСБ унга 2055 йилгача Россияга киришни ва қолишни тақиқлади.\nТуркманистонда Аҳмед Жумадурдиев «экстремизм»да шубҳали айбловлар билан қидирилмоқда.\nИнсон ҳуқуқлари бўйича «Мемориал» марказининг «Миграция ва ҳуқуқ» тармоғи адвокати Олга Цеитлина томонидан ЕКИҲга шикоят қилинган.\n2021 йилнинг ёзида Жумадурдиев чегарадош дарёдан сузиб ўтиб, Эстониядан бошпана сўраганидан кейин Россияга экстрадиция қилинди.\nТуркманистон фуқароси илгари Ивангород гуманитар-техник институтида таҳсил олган. 2017 йил декабрь ойида у Туркманистон расмийлари «диний экстремизм» шубҳали иши бўйича халқаро қидирувга берилгани сабабли Пулково аэропортида паспорт назоратида ушлаб турилган. Бир йил ўтгач, прокуратура қарори билан Жумадурдиев тергов изоляторидан озод қилинди. Туркманистонда яшаган укаси ҳам шу иш бўйича 25 йилга ҳукм қилинган. Россияда таҳсил олаётган яна 11 туркман талабаси қидирувга берилган. Уларнинг иккитаси таътилга уйга келганларида ҳар бири 15 йилга қамалди.\nЖумадурдиев Мемориал Инсон Ҳуқуқлари Марказига Россияда ҳуқуқий мақоми аниқланмаганлиги сабабли Эстониядан бошпана сўрашга қарор қилганини айтди (2019 йилда унга қочқин мақоми берилмади ва 2021 йилда апелляция бериш рад этилди).\n26 июль куни собиқ талаба чегара дарёси бўйлаб сузганида, эстониялик балиқчилардан бири бу ҳақда полицияга хабар берган. У деярли дарҳол ҳибсга олинди, полиция бўлимига олиб борилди, у ерда сўроқ қилинди ва камерага ташланди. Бироз вақт ўтгач, Эстония чегара хизмати офицери полицияга қўшилди. Жумадурдиев суҳбатдошларига бошпана излаш истаги ҳақида бир неча бор гаплашган, Туркманистондаги вазият ҳақида гапиришга ҳаракат қилган, лекин унинг сўзларига эътибор берилмаган. Унга Туркманистонга ёки Россияга депортация қилиш вариантлари айтилган. Жумадурдиев Эстония расмийлари тузган ҳужжатларга имзо чекишдан бош тортди. Шунга қарамай, 8,5 соатдан кейин у Россия расмийларига топширилди.\n2021 йил 1 октябрда Кингисепп шаҳар суди Жумадурдиевни чегарани ноқонуний кесиб ўтишда айбдор деб топди (Жиноят кодексининг 322 моддаси, 1 қисми) ва уни амалдаги хизмат муддатига қадар озодликдан маҳрум қилиш ва 20 минг рубль миқдорида жарима жазосига ҳукм қилди. Ҳукм эълон қилингач, ФСБ ходимлари уни Красное Село (Санкт-Петербург) шаҳридаги чет эл фуқароларини вақтинча ҳибсга олиш марказига олиб кетишди, ҳозир у карантинда.\nМемориал нашрининг ёзишича, Санкт-Петербургдаги туркман жамияти вакиллари 26 ёшли собиқ талаба, унинг «айби» фақат унга туркман ҳукумати томонидан шубҳали айбловлар қўйилгани, Россия хавфсизлигига қандай таҳдид солиши мумкинлигини тушунмаслигини айтишади. Бошқа версияга кўра, ФСБ Жумадурдиевнинг Россиядан қайтганидан кейин ўз ватанида судланган туркман талабалари иши тўғрисида маълумот тарқатишдаги «фаоллигини» ёқтирмаган. Бироқ, 35 йилга киришни тақиқлаш бўйича бундай қарорлар ФСБ томонидан охирги пайтларда Марказий Осиёдан келган муҳожирларга нисбатан тобора кўпроқ қабул қилинмоқда ва тақиқларнинг асослари одатда «давлат сири» деб эълон қилинади.\nАйни пайтда, Туркманистон расмийлари хориждаги режимни танқид қилаётганларни мамлакатга мажбуран қайтариш ҳаракатларини кучайтирмоқчи. Яқинда президент Гурбангули Бердимуҳамедов Ташқи ишлар вазири Рашид Мередовни бу масалани ҳал этиш учун етарли ҳаракат қилмагани учун танқид қилди. Оммавий ахборот воситаларида ёзилишича, октябрь ойининг бошида Бегмурат Муҳамедов адлия вазири лавозимидан четлатилган ва Туркманистон Ташқи ишлар вазирлиги ихтиёрига берилган.


Мирзиёев бутун Фарғонани “дабдала қилиб кетган каламушлар”ни фош қилди | ДУНЁ ЎЗБЕКЛАРИ | Mobile Version\nМирзиёев бутун Фарғонани “дабдала қилиб кетган каламушлар”ни фош қилди\nМирзиёев бутун Фарғонани “дабдала қилиб кетган каламушлар”ни фош қилди (ВИДЕО)\nПрезидент Мирзиёев Ўзбекистондаги энг йирик нефтни қайта ишлаш заводи – ФНҚИЗ ва бутун Фарғонани “дабдала қилиб кетган”лар ҳақида гапирар экан уларни “фарғоналик келинлар”,”тўдалар” ва “каламушлар” дея атайди.\n11 сентябрда Озодлик ихтиёрига Telegram мессенжери орқали Ўзбекистон ҳукуматига яқин икки манбадан президент Мирзиёевнинг Фарғона нефтни қайта ишлаш заводидаги аҳволни кескин танқид қилган бир ярим дақиқалик аудио файл етиб келди. Озодлик манбаларига кўра, бу аудио Шавкат Мирзиёевнинг 12 июнда Фарғона вилоятига иш сафари чоғида вилоят фаоллари билан учрашуви пайтида ёзиб олинган.\nШавкат Мирзиёев мамлакат бош вазири бўлатуриб унинг ўзи ҳам Фарғонадаги нефтни қайта ишлаш заводи ишларига аралаша олмаганини тан олган.\nЎзбекистон Президенти жумладан шундай дейди:\n27 йилда Фарғонада битта янги корхона пайдо бўлгани йўқ. Ўша эски ФНПЗни шундай таги билан металлоломга ташласак, бизга фойда бўлади мен сизларга айтайин. Бу чиқараётган маҳсулота бир тийинга қиммат. Агар бу зўр ишлаганда, бу маҳсулотни ўша одинги бу ердаги, кечирасизлару қўпол бўлсаям,каламушлар эгаллаб олмаганида эди… Бу заводни дабдала қилиб кетган фарғоналик келинлар. Қўпол бўлсаям. Ҳаммаларинг тушунаяпсизлар ким тўғрисида айтганимни.Мен ўзимга ваъда берганман бир оғиз ҳам буюк инсонларга ном келтирмасликка. Нима десангиз, Шароф Рашидовичнинг ҳаёти менга жуда катта ўрнак бўлган. Ўзимизни ўзимиз кўмганмиз бир пайтлари. Мен ундан йироқман. Ҳеч қачон бу нарса бўлмайди. Лекин у каламушлар қилган Фарғонани. Эгаллаган, ҳамман нарсани дабдала қилган. Буям ҳақиқат. Шу Фарғона ФНПЗни ҳам улар эгаллаган эди. Мен бош вазир бўлиб аралашмаганман. Аралашганимда бу ерда ўтира олмас эдим. Хиёнат қилган халққа нисбатан улар. Ҳаммаси бир бўлиб.Тўда бўлиб, тўда бўлиб хиёнат қилган. Биронта депутат ҳам, биронта… айтолмасдик, нимага десангиз, айтиш мумин эмас эди. Униям мен бугун айтишим керак. Бировга ёқадими ёқмайдими виждоним олдида тозаман. Тўда ўғирлаган Фарғона вилоятини. Ким тўғрисида айтганимни мен ҳаммаларинг биласизлар! У замон тугади энди.\nМажлисда Шавкат Мирзиёев “фарғоналик келинлар” ва “тўда” аъзоларини асл номларини тилга олмайди.\nОзодлик Шавкат Мирзиёвнинг Фарғонадаги мазкур маърузаси юзасидана изоҳ сўраб Президент Матбуот хизматига боғланди. Бироқ Озодлик билан суҳбатда бўлган мулозим бу борада изоҳ беролмаслиги ва кўрилган чоралардан бехабар эканини айтди.\nАммо таҳлилчиларнинг ишонишича, президент танқиди Фарғона нефтни қайта ишлаш заводини назорат қилгани ишонилган собиқ президент Ислом Каримовнинг оиласига қаратилгандир.\nПрезидент Каримов оиласининг камида бир аъзоси, Акбарали Абдуллаев, Фарғондаги энг йирик ишлаб чиқариш корхоналари шу жумладан Фарғона нефтни қайта ишлаб заводи билан боғлиқ жиноятларда айбланиб ҳукм этилган.\nАкбарали Абдуллаев президент Каримовнинг турмуш ўртоғи Татьяна Каримованинг опаси Тамара Собированинг ўғлидир. Татьяна Каримова ва Тамара Собировалар асли фарғоналикдир.\nАкбарали Абдуллаев Фарғона вилоятида, жумладан нефтни қайта ишлаш заводида коррупция, товламачилик ва пул ювиш каби йирик иқтисодий жиноятларда айбдор деб топилган.\nЎзбекистон Бош прокуратураси Акбарали Абдуллаевни 2014 йилнинг 20 октябрида 56 кишидан иборат уюшган жиноий гуруҳнинг раҳбари сифатида айблаган.\nОзодлик ихтиёрида мавжуд 114 саҳифалик тергов хулосаларига кўра, собиқ президентнинг қайинжияни Фарғонадаги ўнлаб йирик ширкатлардан 800 миллион доллардан кўпроқ маблағни ноқонуний ўзлаштирган ва бу нақд пулни мамлакат тақшқарисига олиб чиққан.\nАкбарали Абдуллаев шахсан Ислом Каримовнинг буйруғи билан ҳибсга олинган ва 2014 йил ноябрида дастлаб 15 йилга озодликдан маҳрум этилган, бироқ бир ярим йил ўтиб озодликка чиққан.\n2016 йил август ойи охирида (Ислом Каримов вафоти арафасида) берилган муддатни ўтаб бўлди¸ деган асосда озодликка чиқарилган Акбарали Абдуллаев¸ Каримов ўлимидан кўп ўтмай¸ октябрь ойида янги паспорт билан Ўзбекистондан чиқиб кетган.\nМамлакатни тарк этишидан бир ой ўтиб-ўтмай¸ Ўзбекистон Бош прокуратураси Абдуллаевни Жиноят кодексининг тўрт моддаси бўйича давлат мулкини ўзлаштириш, чет эл валютасини яшириш, мансабга совуққонлик билан қараш ва жиноий фаолиятдан олинган юзлаб миллион долларни ювишда айблаб¸ унга қарши янги жиноий иш очди.\n2017 йил 26 январь куни Ўзбекистон Бош прокуратураси ана шу иш асосида Киевда ушланган Абдуллаевни топширишни сўраб¸ Украина Бош прокуратурасига расмий сўровнома юборди.\nШундан сўнг Киев суди Бош прокуратура экстрадицион текширув масаласида узил-кесил қарор бергунга қадар¸ Абдуллаевни бир йилгача ҳибсда сақлаш ҳақида ҳукм чиқарди.\nАбдуллаев Киевда бўлиб ўтган экстрадицион суднинг сўнгги кунида агар Ўзбекистонга экстрадиция қилсалар, уни ўлдиришлари мумкинлигидан огоҳлантирди.\n14 июнь куни Украина Миграция хизмати¸ ўтмишда кўрилмаган тезлик билан¸ Абдуллаев иши юзасидан қарор чиқарди ва унга қочқин мақомини берди.\nЎз ватанида ҳаëти хавф остида деб ишонилган хорижликларга бериладиган бу мақом¸ Абдуллаевнинг Ўзбекистонга экстрадиция қилиниш эҳтимолини деярли йўққа чиқарди.\nОзодлик қочқин мақомини олишидан кўп ўтмай Акбарали Абдуллаевнинг Украинадан ғойиб бўлганини аниқлади.\nАлексей Волосевич Фарғона нефтни қайта ишлаш заводига боғлиқ жиноий ишлар ҳақида қатор мақолалар ёзган мустақил журналистдир.\nУнинг ишонишича, 20 га тўлар-тўлмас “бизнес” бошлаган Акбарали Абдуллаев оила аъзолари дастагисиз кўп ишларга қодир бўлмасди. \n“Фарғона водийсидаги аксар ширкатларни ўз назоратига олишга бу ёш йигитнинг қурби етмасди.” дейди Алексей Волосевич.\nЛондондаги SOAS – Шарқ ва Африка тадқиқотлари институти тадқиқотчиси Алишер Илоҳомовнинг ишонишича, Ислом Каримов оиласига қаратилган Шавкат Мирзиёев танқиди Ўзбекистонда марҳум президент оиласини танқид қилишга яшил чироқ ёқиб беради:\n“Кўраяпмизки, Мирзиёев танқидида ўқ Каримов оиласи аъзоларига қаратилган. Энди танқид объекти нафақат Гулнора Каримова, балки Ислом Каримов оиласининг қолган аъзолари ҳам бўлиши мумкин,” деди Алишер Илҳомов.\nАйни дамда қатор иқтисодий жиноятларда айбланган собиқ президент Ислом Каримовнинг тўнғич қизи Гулнора Каримова қамоқда қолмоқда.\nАммо Гулнора Каримова барча айбловларни рад этган ва унга қўйилган айбловлар сиёсий важларга асосланганини айтади.\nTelegram, Whatsapp: +420776062920\nСизнинг фикрингизОЗОДЛИК РАДИОСИ\nБахтиёр Олламурод: Хоразмда марҳума судда қатнашди… (Фелъетон)\nЎзбекистон Президенти Шавкат Мирзиёевга хоразмлик Давлат Худойқуловдан\nОзод Хушназарзода: Сув қаердан лойқаланаяпти…\nАдлия вазири тадбиркорлар билан учрашди – ЎзА\nҚўқондаги икки оила қандай қилиб МХХ қурбонларига айлангани ҳақида суд очерки


Тўқсонинчи йилларда талаба эдим. Данғаралик таниқли журналист Шокирали Нуралиев: «Капитализм ҳуқуқсиз, ёлланма ишчиларни эзиб ишлатишдир. Майли, СССР қулади, коммунизм ғояси ва коммунистлар бадном бўлди, лекин социалистик мулкни сақлаб қолиш керак, катта корхона, заводларни хусусийларга бермаслик керак, улар бундай йирик ишлаб чиқаришни эплаёлмайди, тайёр заводларни бузиб ғиштини, темирини, станокларини ва ер майдонини сотади. Малакали рус ишчиларининг кетишига йўл қўймаслик лозим, уларсиз саноатимиз вайрон бўлади. Бизга кириб келаётган капитализм юртимизни мардикорободга айлантирмаса деб қўрқаман», деган эдилар.\nШу кишининг фикрларини кўп эслайман.\nЎз вақтида Шокирали Нуралиев республикада таниқли журналист бўлган.\nБиздан юқори курсда ўқийдиган Абдумалик Ёқубов деган дўстимизнинг янги мустақил бўлган йилларимизда айтган бир башоратини эслайман. У киши кейинчалик аспирантурага ўқишга кириб, тасаввуфшунос олим Нажмиддир Комиловга шогирд тушди.\nАбдумалик кўнгли очиқ йигит эди. Хонасига кирсангиз, дарров дастурхон ёзиб, Қашқадарёдан олиб келган ёғли нон билан меҳмон қиларди. Гурунгларимиз кўп бўлган. Дўстона муносабатда эдик.\nШундай гурунглардан бирида Абдумалик: «Мана, мустақил бўлдик. Ўзбекистон бой мамлакат, ресурсларимиз кўп, пахта етиштириш, тилло қазиб олиш бўйича дунёда етакчи ўриндамиз, ерларимиз унумдор, саноатимиз ҳам ёмон эмас. Ўзбеклар тезда бойиб кетади.\nАммо қўшниларимиз камбағал, яхши экин ери ҳам, пахта ва тиллоси ҳам оз. Мана, кўрасиз, тез орада қўшниларимиз бизга иш сўраб келади. Қирғизлар водийликларнинг деҳқончилигига ёрдам беради, қозоқлар иш излаб Тошкентга ёпирилади, Хоразм туркманларни боқади, тожикларнинг тирикчилиги ҳам биз билан боғлиқ бўлиб қолади», деган эди.\nМана, орадан йиллар ўтди, хўш, Абдумаликнинг башорати тўғри чиқдими? Унинг башорати тескарисига тўғри чиқди, десак бўладими?\nДарвоқе, Абдумалик Тошкент шаҳрининг йирик замонавий илм маркази бўлишини ҳам башорат қилганди.\nАбдумалик дўстимиз ҳозир қаерда ишлаётганини билмайман. Балки илмдан воз кечиб, Россияга ишга кетворгандир.\nУ пайтлар (1994-95-йиллар) юқори курс талабаси эдим. Тошкентнинг Чорсу бозори атрофида, ичкарисида китоб дўконлари кўп эди. Баъзан устоз Озод Шарафиддинов билан Чорсу бозоридаги китоб дўконларини айланардик. Бозор майдонида одам кўп бўларди.\nМен (бўйим 190) оломонни елкасидан туртиб, қўлим билан четга суриб, Озод акага йўл очардим. У киши: «Бизни кўрган одам мени мафия бошлиғи, сизни тансоқчи деб ўйлайди», дерди.\nБозорда олувчи ҳам, сотувчи ҳам кўп эди. Маоши оз университет профессорлари, мактаб ўқитувчилари, аспирантлар, яқинда ўқишни битирган ёш мутахассислар, фаолияти тўхтаган завод ва фабриканинг эркак ва аёл ишчилари, ҳатто мухолифатнинг айрим вакиллари тирикчилик мажбур қилгани боис бозорда сотувчилик қиларди.\nЖамият фожеаси бозор деган кўзгуда яққол кўринарди. Ахир илм билан машғул бўлиши керак бўлган аспирант қизнинг кун бўйи бозорда хоним сотиши фожеа эмасми?\nУниверситет профессорининг бозорда туфлига суртадиган бўёқ сотиши катта фожеа эмасми? Озод ака жамиятимиздаги бу тушкун жараённи чуқур тушунарди ва оқибатини чамаларди.\n«Бизда илм ва саноат ўляпти. Ишсиз ва қадрини йўқотган касб эгалари дастлаб бозордан нажот излаяпти. Бозор беўлчов эмас. Тез орада одамлар иш излаб тўда-тўда хорижга кетади. Зўр-зўр мутахассислар четга кетяпти, шу жараён тобора кучайяпти. Пайти келиб мигрантлар юборган пулга кун кўрадиган халққа айланамиз», дер эдилар…\nКундузи қўлимдаги қурол кетмондир, у билан экин кўкартираман, боғ яратаман, бегона ўтларни чопаман. Қоронғу тушгач эса қўлимга қалам олиб қалбимда муҳаббат борлигини ошкор этаман – ижод қиламан.\nБолаликда энди йўлга юриб, сўзларни талаффуз қилишни ўрганган пайтим дастлаб она, ота, нон ва кетмон деган сўзларни талаффуз қилишни ўргандим. Кичкиналигимда дадам раҳматли абжиргина, шапалоқдек кетмон ясаттириб берганди, шуни кўтариб экинлар орасида тимирскиланиб юрардим.\nМактабга бордим ва тезда қайтдим, ўқувчилик даврим ҳам кетмон кўтариб далада ўтди. Машраб айтади-ку, алифда тўхтадим деб, шунга ўхшаб мен ҳам кўриниши алифга ўхшаган кетмондан нарига ўтмадим.\nУлғайдик. Овозимиз дўриллаб, феълимиз айниди. Катталарга гап қайтарадиган, кўчада бетаъмиз ишларни қиладиган бўлдим. Шунда кетмон ўзининг тарбия воситаси эканлигини намоён этди – дадам раҳматли кетмон соп билан қарсиллатиб белимга солди.\nМактабни тугатдик. Бўйимиз ўсди, кучимиз кўпайди. Кечқурунлари қўшни қишлоққа қизларга қизиқиб борадиган бўлдик, у ерда ўзимиз каби зўравонлар билан муштлашиб турардик. Ўшанақа пайти рақибимизга кетмон соп ўқталиб ташланардик.\nҲарбийга бордик ва қайтдик. Уйланадиган ёшга етдик. Маҳалладаги киприклари қайрилган, тишлари дурдек санамга маҳлиё бўлдик. Лекин у бизга қайрилиб боқмади. Кетмончига тегмайман, деди. Маъюс бўлдик. Жаҳлимиз чиқиб кетмонни тутнинг танасига уриб сопини синдирдик, сопи синиқ кетмонни томга отвордик.\nШаҳарда ишлайман, ўша ёқда кўп пул беради, дедик.\nКатталар айтди: «Пулни пул топади, аҳмоқ кетмон чопади. Кетмон ёмон бўлгани учун ҳам кетига пона қоқишади».\nШаҳарга жўнадик. Яхши ишларда ишладик. Тузуккина пул топдик. Лекин топганимиз яхши кунга ярамади… Ўзимизни ҳар жойга уриб кўрдик. Лекин ҳеч қаерни ёқтирмадик. Охири яна кетмонга қайтдик.\nКетмонга атаб бир шеър ёзсам бўларкан, деб ўйладим ҳозир.\nБизнинг Фарғонада кетмон чопиш уят ҳисобланмайди. Фарғоналик авлиёлар тарихини ўқиб кўринг, ҳаммаси кетмон чопиб деҳқончилик қилган. Бизда ёз ойлари дўхтир ҳам, мелиса ҳам, амалдор ҳам қаердандир ер топиб деҳқончилик қилади, энкайиб кетмон чопади.\nҚурғур кетмон сопи ҳеч семирмайди, лекин осонликча синмайди ҳам. Нақшбанд айтганидек, дил ба ёр, даст ба кор.\nКечаги қизлар ҳавас қилмайдиган кетмончилар давр ўзгаришлари сабаб фермерга айландик. Ёмон яшамаяпмиз, шукур.\nКеча бизни оёғи оқсоқ ит ҳам писанд қилмасди, бугун эса маҳалланинг йўлбарси ҳам ёнимиздан салом бериб ўтади, ҳатто илтимослар қилади.\nКетмончидан фермерга айланиб, бўйнига куйдирги яраси тошган хачир эшагимиз ичи кенг, қанотлари йўғон «Кобальт»га айланди. Кетмон чопган инсоннинг ичи ҳам кетмонсопдай тўғри бўлади, эгриликни билмайди.\nБизда қуёш чиқди, олам мунаввар. Кеч куз бўлса ҳам яратгандан қуёшли кунлар кўп бўлишин сўрайверамиз, чунки ўтин-чўп қиммат, уйларимиз яхши исимайди, иккинчи томондан, шамоллашлар кўп, сариқ чанг ҳам хуруж қилаётган даврда яшаяпмиз.\nҲаммамизни Аллоҳнинг ўзи асрасин, ёруғ ва ёқимли кунлардан бенасиб қилмасин, фараҳли кунларимизни зиёда қилсин.\nЭрталаб уйғониб таъзияга эмас, ишга, ошга, дўстлар дийдорига шошилайлик. Ҳеч ким шифокор ёнида оғриқлардан азобланиб, ночор ҳолатда «Нима дори ичай?» демасин.\nБеморлар, ночорлар, машаққатга дуч келганлар, сарсон юрганлар, меҳнати қадр топмаганлар, золимлардан азият чекканлар, ҳаммангизнинг мушкулингизни Аллоҳ осон қилсин.\nДуогўйларингман. Бойларимизга, мансабдорларимизга, монополларимизга Аллоҳ инсоф берсин, кўнглида ўз халқига меҳр, муҳаббат туйғулари жўш уришни бошласин.\nҲозир кўча айланиб келдим. Маҳалла тинч. Дўкондан нон, қаймоқ ва йўлдан сомса олдим. Тез орада қизим ва набирам уйғонади, бирга нонушта қиламиз.\nЭй Аллоҳим, қалбим роҳатланадиган, кўзларим қувонадиган кунларимни зиёда қил. Тонгда уйғонсам, деразамдан қуёш кўринсин, кўчага чиқсам яхши кайфият, тетик руҳда юрган инсонларни кўрай.\nËзувчи Раҳимжон Раҳмат ëзганлари эди.\ndata-title="Нега 30 йил олтин сотган давлат бу қадар қашшоқ?" data-description="<!-- wp:paragraph --> <p>Тўқсонинчи йилларда талаба эдим. Данғаралик таниқли журналист Шокирали Нуралиев: "Капитализм ҳуқуқсиз, ёлланма ишчиларни эзиб ишлатишдир. Майли, СССР ..." data-image="https://eltuz.com/wp-content/uploads/2020/04/rasm429683.jpg" data-url="https://eltuz.com/kozqarash/215531/" data-services="facebook,odnoklassniki,twitter,telegram" data-counter="ig">


Пахтачи тумани ёшларига туман ҳокимининг байрам табриги | paxtachi.uz\nБарчангизни 30 июнь – “Ёшлар куни” билан самимий табриклаган ҳолда, Сизларга меҳрим ва самимий тилакларимни билдиришдан мамнунман.\nЎзбекистонимизни, қолаверса Пахтачи туманимизни ижтимоий-иқтисодий жиҳатдан юксалтиришга қаратилган ислоҳотларни амалга оширишда билимли ва яратувчан ёшларимизнинг ўрни ва таъсири кун сайин ортиб бораётганлиги барчамизни янада мамнун этмоқда.\nПахтачи туманида 70 га яқин корхона ва ташкилотлар мавжуд бўлиб, сиздек олийжаноб ва фидойи ёшлар ушбу ташкилотларда фаолият олиб бораётганида бениҳоят хурсандман.\nБуларнинг барчаси эртанги кун эгалари, келажагимиз пойдевори, умиди ҳамда ишончи бўлган ёшлар учун эканлиги, шубҳасиздир.\nЮртбошимиз таъкидлаганларидек, бугун ҳар бир раҳбар, ҳар бир фуқаро ёшлар тақдирига бирдек масъулдир.\nБунга жавобан ёшларимиз замонавий интеллектуал билимларга эга бўлиб, замон билан ҳамнафас, жаҳон билан бўйлашадиган иқтидор эгалари бўлиб вояга етмоқдалар. Бу кўксимизни фахр ва ғурурга тўлдиради.\n2020 йил давомида ҳафтанинг ҳар чоршанба кунлари ёшлар билан ишлаш, уларнинг муаммоларини ҳал этиш ҳамда таклифларини ҳар томонлама қўллаб-қувватлаш мақсадида “Ҳоким ва ёшлар”, “Раҳбар ва ёшлар”, “Сектор раҳбари ва ёшлар”, “Ректор ва ёшлар” учрашувлари ҳамда “Ёшлар муаммолари ечими куни” номли учрашувлар ташкил этилмоқда.\nҲар бир раҳбар фаолиятида “Ёшлар билан ёнма-ён” тамойилида ишлаши ва бунда ҳар бир раҳбар ўз тизимида ишловчи ёшлар билан тез-тез учрашиши ва уларнинг масалаларини ечишлари лозим.\nЁшларни китобхонликка кенг жалб қилишга қаратилган 3 маротаба онлайн танловлар ўтказилди. Ушбу танловларга 149 нафар ёшлар иштирок этгани туманимизда китобхонликнинг ривож топаётганидан далолат беради.\nЁшларга оид давлат дастурига мувофиқ ёшлар бандлигини таъминлаш масалаларига ҳам алоҳида эътибор қаратилган. "Ҳар бир ёшга бир гектар" лойиҳаси асосида камбағал оилалар рўйхатига киритилган хонадонлардаги ёшларга ғалладан бўшаган ер майдонлари ажратилмоқда. Бу эса ёшларнинг оиласига ва юрт равнақига ҳисса қўшишидан далолат беради.


Янгиободда сел оқибатларини бартараф этиш ишлари олиб борилмоқда (ВИДЕО) » Янгиобод тумани ҳокимлиги расмий сайти\nЯнгиобод тумани ҳокимлиги » Янгиликлар » Янгиободда сел оқибатларини бартараф этиш ишлари олиб борилмоқда (ВИДЕО)\n03 август 2020 йил\nХабарингиз бор, бу йил ёғингарчиликларнинг меъёридан ортиқ бўлиши ва Янгиобод туманидаги аҳоли пунктлари ҳудудидан кўп миқдорда сел оқиб ўтиши натижасида айрим автомобил йўллари ва кўприкларга зарар етган эди.\nҲукуматимиз топшириғи билан мазкур ҳудудларда сув тошқинлари келтирган талофатларни бартараф этиш, келгусида юзага келиши мумкин бўлган хавфнинг олдини олиш юзасидан зарур чоралар кўриляпти. Хусусан, оқимни хавфсиз тарафга буриш, йўл ҳамда кўприк атрофларини мустаҳкамлашга қаратилга амалий ишлар олиб борилмоқда.\nЖорий илда ҳам қишлоқ ҳудудидан ўтган сел йўлининг тўлиши, қирғоқ қисмларининг емирилиши оқибатида кўприкка зарар етди ва у бутунлай яроқсиз ҳолга келиб қолди. Айни пайтда аҳоли мурожаатлари асосида республикамиз ҳукумати топшириғига асосан бу ерда сел оқибатларини бартараф этишга қаратилган чора-тадбирлар амалга оширилмоқда.\nШу кунларда тумандаги Янгиобод шаҳарчаси ҳудудидан ўтган сел йўлининг мазкур қисмида ўзан тозалаш, қирғоқ мустаҳкамлаш, дамба кўтариш ишлари амалга ошириляпти. Аҳамиятлиси шундаки, умумий қиймати 4,5 млрд сўм бўлган лойиҳадаги ҳар бир юмушнинг сифати қатъий назорат остида олиб борилмоқда.\n“Бу лойиҳа учун 2 йил вақт берилган бўлиб, 2020-2021 йиллар манзилли дастур лойиҳасига киритилган. Шундан 2020 йил учун умумий қийматнинг 2,2 млрд сўм миқдорида маблағ ажратилган бўлиб, бугунги кунда лойиҳанинг 45 фоиз қисми амалга оширилган” – дейди туман ФВБ бошлиғи Асқар Ҳайитбоев.\n– “Лойиҳанинг қолган иккинчи босқичи 2021 йилда амалга оширилади. Мазкур бажарилаётган ишлар аҳолини турли хил фавқулодда вазиятлардан муҳофаза қилиш мақсадида олиб борилмоқда”.\nҲозирда Фавқулодда вазиятлар бошқармаси ва турли мутасадди идоралар қурилиш ишларининг сифатли якунланишини назоратга олган.\nМазкур лойиҳанинг амалга оширилиши сел хавфининг олдини олиш, аҳолининг хавфсизлигини таъминлашга хизмат қилади.\nЯнгиоодликлар ҳам Сардобаликларга кўмак кўрсатишмоқда (ВИДЕО).\nСардобадаги табиий офат жабрланувчиларига Янгиободликлардан инсонпарварлик ёрдамлари юборилди (ФОТО)\n“Пасткичақир-Баландчақир-Хўжамушкент” автомобил йўлининг 6,8-7 километрлари оралиғида автомобиллар қатновини тартибга келтириш ва тирбандликни олдини олиш мақсадида тегишли йўл белгилари ўрнатилади.


Бердақ –қорақалпоқ адабиётининг асосчиси\nHome icon Бош саҳифа»Жаҳон адабиёти»Жаҳон адабиёти тарихи» Бердақ –қорақалпоқ адабиётининг асосчиси\nЖаҳон адабиёти тараққиётидан маълумки, ҳар бир халқ тарихида, ижтимоий ва маданий ҳаётида ўзининг сезиларли «муҳри», табаррук «из»ларини қолдирган улкан санъаткорлар бор. Улар ўзларининг ҳаётий фаолиятлари ва ижодларини ҳамиша оддий меҳнаткаш халқ тақдири билан бирга ҳис қилганликлари, ҳар қандай шароитда ҳам халқ дарди, орзу-умидларига ҳамдард ва ҳамнафас бўла олганликлари учун ҳам умри боқий ва буюкдирлар. Бундай санъаткорлар ҳақида тариҳдан жуда кўп сиймоларнинг номларини мисол тариқасида келтириб ўтиш мумкин: Фирдавсий, Низомий, Навоий, Жомий, Саъдий, Фузулий, Пушкин, Махтумқули, Лермонтов, Некрасов, Абай, Толстой ... Қардош қорақалпоқ халқининг фарзанди, бу халқ адабиётининг фахри ва асосчиси, демократ шоир Бердақ ҳам юқорида қайд қилинган машҳур санъаткорлар сирасига мансубдир.\nБердақ XIX асрда, Туркистон ўлкасидаги феодал хонликларда,ижтимоий-сиёсий ва маданий ҳаёт ниҳоятда оғир, мураккаб шароитларга тушиб қолган ва Ўрта Осиёни Россия босиб олинган даврда яшади ва ижод этди. Шоир 73 йил умр кўрди, унинг қарийб ярим асрдан мўлроғини бадиий ижоддек машаққатли, масъулиятли, лекин шарафли ишга бағишлади.\nАвлодларга 20 минг мисрадан зиёд шеър, халқ ҳаёти ва курашининг турли даврларини бадиий шаклда кўрсатиб беришга бағишланган ўнга яқин йирик эпик достонларни мерос этиб қолдирди.\nКўнглимнинг сезганин, билганин ёздим,\nКелурми деб яхши кунлар халқ учун\nдеб ёзган шоирнинг қалб сўзлари ҳаққонийлигини тарихий фактлар мисолида ҳам кўриш мумкин.\nМаълумки, қорақалпоқ халқининг Нўғой ўрдасидан ажралиб чиққандан кейинги (XVI аср) тарихий такдири Туркистон ўлкасидаги турли хонликлар территориясида яшовчи ҳар хил халқлар, асосан ўзбек халқининг такдири билан мустаҳкам боғлиқ бўлиб қолди. Бироқ феодал зулмат ҳукмрон бўлган ўлкада бу жабрдийда, тарихнинг беомон фожиаларига кўп марта дучор этилган халқнинг меҳнаткаш фарзандлари ўз эрклари, ҳақ-ҳуқуқларига эга эмас эдилар. Бундай аянчли ҳол, Жиян Жиров айтганидек, қорақалпоқларнинг «посқан ел», яъни дарбадар халқ бўлиб, Бердақ таъкидлаганидек «юз йил қўним билмай» кўчиб юрган. Бир томондан, Хива хонларининг «марҳамати» сифатида «инъом» этилган Орол денгизининг шўрхок ва қумлоқ дашт-биёбонлари, Амунинг қуйи қисмлари бу меҳнаткаш халқ иқтисодий тараққиётини чеклар, доимий сувсизлик, манзил ерларнинг оғир табиати уларнинг ҳамроҳи эди. Иккинчи томондан, анча микдордаги бўлиқ, сувга сероб, серҳосил ерларни эгаллаб олган бир гуруҳ маҳаллий бойлар ва бийлар зўравонлиги, оталиқ ва хон томонидан тайинланган ноибларнинг шафқатсиз эксплуатацияси, Хива хонлари белгилаган сон-саноқсиз солиқлар халқнинг тинка-мадорини қуритар эди. Ҳаётнинг мазкур аччиқ ҳақиқати қорақалпоқ фольклорида, XIX аср бошларига келиб қорақалпоқ халқи орасидан етишиб чиққан ёзма эдабиёт вакиллари Жиян жиров, Кунхўжа, Ажиниёз ва ниҳоят Бердақ ижодида ўчмас из қолдирди. Жумладан, Жиян жировнинг - машҳур «Посқан ел» достонида қорақалпоқ халқининг жунғор ва қозоқ хонлари босқинидан кейин Орол бўйларига тарихий кўчишининг оғир манзаралари ўз ифодасини топса, бу давр адабиётининг йирик вакили Кунхўжанинг «Чўпонлар», «Оқ қамиш», «Унутмасман», «Туя экансан», «Халқ билан», «Менинг болам», «Бой боласи» каби асарларида халқнинг оғир, машаққатларга тўла ҳаёти тасвирланади. Замонасининг ажойиб лирик шоири Ажиниёзнинг шеър ва ғазалларида, «Бўзатов» номли машҳур поэмасида ўша давр қорақалпоқ ҳаёти ва турмушининг тўлақонли манзаралари санъаткорона, кўҳна Шарқ шеърияти анъаналари услубида акс этди. Бердақ эса бу санъаткорлар анъаналарининг қонуний вориси, улар асос солган адабиётнинг тараққий эттирувчиси бўлиб майдонга келди. Бердақ ўз устозлари изидан бориб, баъзан улар билан ёнма-ён ижод қилиб, қорақалпоқ мумтоз адабиёти анъаналарини ўзига хос йўсинда давом эттирди. Бердақнинг таржимаи ҳолидан маълумки, у камбағал балиқчи оиласида туғилиб ўсган. Тахминан 10 ёшларида ҳам ота, ҳам онадан етим қолган бўлғуси шоир талай йиллар бойлар эшигида кун кечиради. Бердақ дастлаб эски мактабда, кейинроқ эса мадрасада таҳсил кўради. Ўн ёшларида ўзича шеърлар тўқий бошлаган шоир талай муддат ижодий изланишлардан кейин замонасининг машҳур шоири Кунхўжа ҳузурига бориб, шоирнинг ўзи эътироф этганидек: «бир ярим ой бирга бўлиб, ёзганларини тинглатиб, нуқсонларини ўнглатиб, ўлан завқин тотиб» қайтади. Бердақ яшаб ижод эттан шароитда ўзбек, қорақалпоқ, туркман ва бошқа қардош халқлар орасида халқ китоблари кенг тарқалган эди. Қорақалпоқ халқи орасидан чиққан айрим саводли кишилар, яъни «қиссахон»лар ҳар хил тўй ва маъракаларда «Тоҳир - Зуҳра», «Баҳром - Гуландом», «Қиссасул анбиё» каби дунёвий, ишқий-романтик ёки мифологик, мифологик-афсонавий мавзулардаги асарларни ўқиб берар эдилар. Бердақ даврининг саводли, илғор кишиси бўлганлиги сабабли унинг бу хилдаги асарлардан ҳам хабардор эканлиги «Айралиқ-айралиқ» радифли шеъридан маълум бўлади:\nАйрилиқнинг жабри ёмон,\nБошда ҳар кун охир замон,\nБаҳром- Гуландом шудостон,\n«Айралиқ» шеъри яна шу жиҳатдан муҳимки, бу асар Бердақ ва ўзбек фолькл ори ўзаро муносабатларини анча ойдинлаштиришга асос бўла олади.\nЎзбек халқ поэзиясида ошиқ-маъшуқлар дарди ёки меҳнаткаш инсоннинг зулмат замонасидан норозиликлари «Айралиқ» ёки «Айралиқ-айралиқ» радифли асарлар орқали алоҳида таъкидланган ҳоллар кўп учрайди. Бу хусусият ўзбек халқ достонларига ҳам тааллуқли бўлиб, айрим достонлар қаҳрамонлари тақдири, руҳий-психологик ҳолатларини очиб берувчи характерли факторга айланган.\nБердақ шеърияти ва ўзбек халқ қўшиқлари орасида шаклий ва мазмуний ҳам оҳанглик мавжуд. Фикримизни асослаш учун шундай мисолларга мурожаат этамиз. Бердақ адабий меросида «Олтиқиз» сарлавҳали ҳазил шеър бор. Унинг қисқача мазмуни шундай: Бибиойим, Гулойим, Моҳида, Орухон, Гулимхонва Равшан исмли қизлар Қўсимбет кал деган кишининг аравасига миниб, ҳайит-маърака сайлига йўл олишади. Қўсимбет кал қизлар\nшўхлиги, қувончли кайфияти ва гўзаллигига маҳлиё бўлиб от жиловини қўлдан қўииб юборганлигини, арава эса йўлдан чиқиб тамоман бошқа томонга кетиб қолганлигини сезмай қолади. Оқибат шу бўладики, арава эски бир қудуққа агдарилиб кетади... Ўзбек халқ қўшиқлари орасида ҳам «олти» рақами билан бошланувчи, қиз-жувонлар таърифига багишланган ҳазил термалар талайгина. Масалан, Хоразм халқ термаларидан «Олти халфа»нинг айрим бандларини Бердақ шеърига қиёслайлик:\nОлти халфа бири Ойша,\nБордим томлар оша-оша\nЭлга балли олти халфа.\nИккинчи қизи Моҳида,\nОқ юзи ойдан зиёда,\nЙўл юрмаймиз деб пиёда\nОт аравага минган экан.\nҲар иккала парчада ҳам тасвир объекти қилиб олинган шахслар портрети, уларнинг характерига хос хислатлар гавдалантирилган. Фарқи шундаки, ўзбек халқ қўшиғида банд охирида доимо бир хил радиф сақланади. Бердақ шеърида эса аравага минган қизлар кўриниши тасвир этилгач, асосий мазмунга ўтилади. Шеър фақат қизларни таърифлаш эмас, балки асар асосий қаҳрамони Қўсимбет кал нўноқлигини ҳажв қилиш ниятида битилганлиги маълум бўлиб туради..\n«Олти» рақами билан бошланувчи ўзбек халқ қўшиқлари «Гулёр» («Фарғона халқ қўшиқлари») тўпламида ҳам бор. Мисол тариқасида ундан баъзи намуналарни келтириб ўтамиз:\nОлти қизнинг ичида отинг Анор,\nНақш олмадек юзингдан қонлар томар.\nНақш олмадек юзингдан ўпич, берсанг,\nЎз тенгимнинг ичида кўнглим қонар.\nЧини билан чақирсанг, мен борайин\nЁлғон билан чақирсанг, бетинг қурсин.\nОлти қизнинг ичида отинг Турсин\nЧини билан сув қуйсанг тиниб турсин.\nБердаққача бўлган қорақалпоқ мумтоз адабиёти тарихида мазкур жанрда «шажара»лар, яъни ўтмиш авлодлар ҳақида, халқ тарихий тақдиридаги энг муҳим даврлар, воқеа-ҳодисалар тўғрисидатарихий-адабий ёки мемуар характердаги «солнома» лар яратилганлиги маълум эмас. Шу сабабли, Бердақ ўз «Шажара» достонини яратар экан, кўҳна Шарқ адабиётидаги мавжуд анъаналардан, хусусан Хоразмнинг Абулғози, Мунис каби машҳур «шажара»чилари ва санъаткорларидан ўрганган, улар ижодидан баҳра олган деб ўйлашга асос бор, деб ўйлаймиз. Бунинг боиси шундаки, хоразмлик муаллифлар яраттан «шажара» лар билан Бердақ «Шажара»си орасида фақат асар номидагина эмас, шакл ва мазмун жиҳатдан ҳам ҳамоҳанглик, ўхшашлик бор: уларнинг барчасида Хоразм воҳаси халқларининг келиб чиқиши ва мамлакатни идора эттан ҳукмдорлар таржимаи ҳолига тегишли ҳодисалар, хонлик ҳаётидаги муҳим воқеалар тасвир этилади. Фарқи шундаки, хоразмлик муаллифлар яратган аксарият «шажара»лар насрда битилган бўлса, Бердақ «Шажара»си назмда ифода этилган. Шуниси характерлики, Бердақ «Шажара»сида фақат қорақалпоқ халқининг кўп асрлик тарихидаги муҳим воқеалар таъриф этилибгина қолмасдан, ўзбек халқи билан кечган муштарак ҳаёт, шунингдек ўзбек халқи тарихи ҳам баббаравар тилга олинади. Бердақ «Шажара» достонининг бу хусусияти асарнинг ҳам ўзбек, ҳам қорақалпоқ халқи тарихини ўрганишда тадқиқотчиларга муҳим манба сифатида хизмат этиб келишига сабаб бўлди.\nБердақ «Шажара» достонининг фақат тарихий жиҳатдан аҳамиятини таъкидлаб қўйиш бирёқламалик бўлар эди, албатта. «Шажара» - даставвал тарихий-бадиий асар. Шоирнинг ўзига хослиги шундаки, у хоразмлик тарихчи ва санъаткорлар яратган «шажара»лар доирасида ўралашиб, улар яратиб кетган маълумотлар доирасида қолиб кетмайди, балки тарихий фактларни ўз асари тўқимасининг асоси қилиб олган ҳолда тарихий-бадиий эпик полотно яратади. Бу табиий, албатта. Чунки «санъаткорлар ўз ўтмишдошларидан, даставвал, янги воқеликнинг эстетик вазифаларига мос келадиган нарсаларнигина қабул қиладилар». Бердақ ҳам «Шажара»ни яратиш йўлида баъзи маълумотларни ўз ўтмишдошларидан олди, бироқ уни давр ва ҳаёт билан боғлади, ўз ғоявий-эстетик мақсадини ифода этиш учун халқ ривоятлари, фольклор материалларини асар тўқимасига киритди ва пировардида жўшқин поэтик илҳом, ҳис-туйғулар ва ақл, доноликни бир нуқтага жам қилиб ўз «Шажара»сини яратди.\nБердақ ўзининг машҳур асари «Излар эдим» шеърида шундай эътироф этади:\n«Чор китоб»дан нари қочдим.\nНавоийдан савод очдим.\nФузулийдан дурлар сочдим,\nДоноларни излар эдим.\n«Чор китоб» дан нари қочдим, Навоийдан савод очдим» мисраларидаги соф иқрорнинг ўзиёқ Бердақ учун буюк ўзбек шоири Алишер Навоий, бинобарин мумтоз ўзбек адабиёти қай даражада улкан аҳамият касб этганлигини яққол кўрсатиб турибди. Бундан келиб чиққан ҳолда Алишер Навоийни Бердақнинг илк муаллими, унга сўз санъатининг сиру асрорларидан асрлар оша ғойибона сабоқ берган, Бердақда оддий меҳнаткаш халққа нисбатан меҳр-муҳаббат фазилатларини тарбиялаган, инсонийликдан сабоқ берган илк муаллим дейиш мумкин.\nБердақ машҳур «Аҳмоқ пошшо» достонининг хотима қисмида шундай ёзади:\nКулфат қасрида қаридим,\nСултон Суйин, Миралининг\nШоҳу гадонинг баридан,\nДунё ортда қолган экан.\nШоир ўз замонасини «кулфат қасри»га муқояса қилади, шу орқали ўз умрига якун ясагандек бўлади. У таъкидлайдики, Султон Суйин - Ҳусайн Бойқаро - шоҳ, Алишер Навоий - Мирали - шоир таъбирича - гадо бўлиб оламдан ўтдилар, бироқ бу зулмат замони уларга ҳам вафо қилгани йўқ. Лекин уларнинг биридан кулфат, халқ бошига ғам-алам, иккинчисидан эса мангуликка дахддор, умри боқий асарлар қолди. Бердақ достон ниҳоясида ўзига Миралининг умрини тилагандек бўлади. Энди диққатни Бердақ ўз поэзиясида улуғ ўзбек шоири анъаналарини давом эттирганлиги нималарда кўринишига, шоир Навоий анъаналарини қай даража ижодий юксалтирганлигига қаратамиз.\nМана Бердақнинг «Халқ учун» сарлавҳали шеъри. Оригиналда 260 мисрадан ортиқ бўлган мазкур асарга буюк ўзбек шоири Алишер Навоийнинг машҳур «Одами эрсанг демагил одами, они ким йўқ халқ ғамидан ғами» афоризмини поэтик эпиграф қилиб олиш\nҲамиша сен хизмат этгил халқ учун.\nЎзим демай, ғамхўрлик қил халқ учун.Шеърнинг кейинги бандларида юқоридаги фикр яққол конкретлаштирилиб, чуқурлаштирилиб борилади ва шоир, Алишер Навоий ҳикматидаги каби, ўз замондошларини «халқ дарди», «халқ ғами» йўлида заҳмат чекишга чақиради:\nЕтарсан муродга гар хизмат этсанг,\nАянмасдан, хизмат айла халқ учун.\nНавоий ҳикматидаги ва Бердақ шеъридаги «халқ», «халққа хизмат» деган сўзлар ўша феодал жамиятда яшаб фаолият кўрсатаётган барча шахсларга тааллуқли эмас. Улар фақат меҳнаткаш, оддий қора халқ сирасига мансуб, унинг манфаатлари йўлида виждонан меҳнат қилган, ўзи мансуб миллат ор-номуси учун тенг талашган, зарур дамларда одамгарчиликнинг барча қонун доираларини ўз ўрнига қўя биладиган одамларнигина «халқ» доирасига киритадилар. Бердақ фикрича, халқ «ишлаб-терлаб бир бурда нон топган», «қўл қаварттан», «арслондек» кучини нгу халқ, эл-юрт манфаатларига астойдил сарф қилган, замона зайли туфайли очлик, камбағаллик, қазув, солиқ каби халқ гарданига тушган оғир офатларга мардона чидаётган, керак пайтларда миллат, эл-элат, она-юрт мустақиллиги йўлида қон кечишга ҳам қодир одамлар. Шоир ана шу одамларни бирликка, дўст-биродарликка даъват этади, халқнинг кучи - унинг дўстлигида деб билади:\nЖон аямай эл-юрт учун иш қилсанг.\nБердақ ўз асарида замонасидаги эксплуататор синф вакилларини «халқ» доирасига киритмасдан, шеърда уларни «душман», «ёмонлар», «номард», «фосиқ», «бўри» каби номлар билан атайди.\nБердақ достонида халқ орасида кенг тарқалган ривоятларга асосланган ҳолда қозоқ ва қорақалпоқ халқларини бир отага мансуб икки ўғилнинг фарзандлари сифатида таъриф этади. Бу билан шоир халқлар дўстлиги ва қонқардошлиги ғояларини улуғлайди, уларни дўст-биродарликда, тотувликда яшашга чақиради. Бердақнинг айни пайтгача қорақалпоқ ва ўзбек тилларида эълон қилинган асарларининг таҳлили пгуни тасдиқлайди. Фикримизнинг исботи учун С.Тойшибаева «қозоқлар ҳаёти тасвир этилган» деб таъкидлаган «Ойдўс бий» достонига мурожаат этамиз.\nОйдўс бий - тарихий шахс. Машҳур ўзбек мумтоз шоири, моҳир таржимон Огаҳийнинг маълумотига қараганда, Ойдўс ва унинг қарамоғидаги қўлдовли уруғи Хива хони Муҳаммад Амин иноқ ҳокимият тепасида турган даврда (1763-1770) хоннинг «марҳамати» туфайли «Кўк ўзақдан Оролгача» бўлган территорияга жойлашадилар. Хонга содиқ хизмати учун Ойдўс барча қорақалпоқлар улусининг ҳокими мансабига кўтарилади.\n«Ойдўснинг Хива хони тарафига ўтиши,- деб таъкидлайди Ўз.ФА ҳақиқий аъзоси С.Камолов,- хоинлик ва сотқинликдан бошқа нарса эмс эди. У қорақалпоқларни ҳақиқатда қарама-қарши икки лагерга бўлиб қўяди».\nОйдўс ўз халқига қарши чиқиб, қорақалпоқларнинг ҳали Хива хонига қарам бўлишни истамаган уруғларини қурол кучи билан бўйсундиришни қувватлаш орқали Хива хонлигининг янги хукмдори Муҳаммад Раҳимхоннинг (1806-1825) ҳам «марҳаматига» сазовор бўлади ва кейинроқ ўзини «Мойли Жангал»дан шимол томонда яшайдиган барча қорақалпоқлар ҳукмдори, яъни «ярим хон» тайинлашларини талаб қила бошлайди. Бироқ қорақалпоқларнинг бўйсунмаган уруғларини ва Жанга дарё бўйидаги қозоқ уруғларини ўзига бўйсундириб, шимолий чегараларни мустаҳкамлаб олган Муҳаммад Раҳимхон Ойдўснинг бу талабини рад этади. Бу билан чекланмасдан уни қорақалпоқ улусига ҳокимлик мансабидан ҳам четлаштиради.\nИззат нафси ерга урилган ва алданган Ойдўс шундан кейин халқни ўзига оғдириб, Хива хонига қарши курашга ўтади. У Сариқов ўтов деган жойда 2 мингга яқин оилани жамлайди. 1827 йил 29 июлда Қўнғиротни босиб олиш ва хон ноибларини жазолаш учун ўғиллари Ризо ва Тўра бошчилигида 300 отлиқни жўнатади. Хон аскарлари билан бўлган жангда Ойдўс тарафдорлари енгилади, Ризо ўлдирилади, Тўра эса кишанланган ҳолда Хива хони ҳузурига юборилади. Воқеадан хабар топган Ойдўс тарафдорлари орасида парокандалик бошланади ва Ойдўс Қўқон хонидан ёрдам олиб келиш учун йўлга чиқади. Бироқ Чирик работ деган жойда хон қўшинлари уларга етиб олади. Ойдўс жангда ўлдирилади.\nБердақ туғилган йилда бўлиб ўтган қонли фожиалар тарихда ана шундай баён қилинади.\n«Ойдўс бий» поэмасида эса воқеалар ривожи бошқача берилади. Поэма муқаддимасида Ойдўс бий шаънига «илиқ» сўзлар айтилиб, унинг шахсияти, халқ олдидаги хизматлари эслатилади. Сўнгра асосий воқеалар тасвирига ўтилади.\nОйдўс бий ҳузурига Хива хонидан чопар келади. У олиб келган мактубда хон Ойдўсга қарата:\nБегис билан Миржиқнинг,\nКалласин олиб келсин.\nКейин «Мойли Жангал»дан,\nНарёғин Ойдўс сўрасин\nдеб ёзганлиги маълум бўлади. Мансаб ва мавқе йўлида ҳар қандай ифлос ишлардан қайтмайдиган Ойдўс Хива хонининг бу мактубини олгач, ўз укалари Бегис ва Миржиқни ўлдириш хусусида ўйлаб кетади. Бу пайтда Бегис ва Миржиқ, акаси Ойдўс хонга сотилиб кетгандан кейин, меҳнаткашларни хонга қарши қўзғолонга тайёрлаш ҳаракатида эдилар.\nШоир Ойдўснинг мактубни олгандан кейинги психологиясини\nяхши акс эттиради. Поэмадаги асосий воқеаларга туртки берувчи\nбадиий тугун ана шу тариқа яратилади.\nОйдўс эрта саҳарда туриб Миржиқ ва Бегисни уйғотади ва «маслаҳатлик махфий иш» борлигини айтиб, қирга чиқиб келишни таклиф қилади. Содда Бегис ва Миржиқ ўша жойда золим тошбағир ака ҳийласининг қурбони бўлишади. Ойдўс укаларининг каллаларини хуржунга солиб Хивага, хон ҳузурига қараб йўлга чиқади. Бердақ «қаҳрамони»нинг бу қилмишига лоқайд эмас. У ўз укаларининг қотили даражасигача маънавий тубанлашган Ойдўсни қаттиқ қоралайди.\nОйдўснинг Хива шаҳрида бир маҳрам дўсти бор эди. У Ойдўсга хат жўнатилганидан хабардор бўлган, лекин бу ҳийладан Ойдўсни огоҳ эта олмаган эди. Маҳрам Ойдўс Хива тупроғига қадам қўйганлигини билиб, унга пешвоз чиқади ва юз берган фожиадан огоҳ бўлади. Маҳрам унга бу хат хоннинг ҳийласи эканлигини, шу йўл орқали хон ҳам Ойдўсдан, ҳам унинг курашчан укаларидан биратўла қутулмоқчи бўлганлигини ошкор этади. Бироқ Ойдўс ишонмайди ва хон саройига йўл олади.\nБаланд кўча, паст кўча,\nОралаб энди боради,\nХивалик ёш болалар,\nОйдўсга тупроқ сочади.\nШунда ҳам нодон, билмайди.\nдеб куюниб ёзади шоир. Тарихий маълумотларга қараганда, Ойдўс ўз иниси Миржиқни 1810 йилда Муҳаммад Раҳимхон ҳузурида ўз қўли билан ўлдирган. Поэмада эса, шоир ҳаёт ҳақиқатидан бироз четлашган бўлса-да, бироқ бадиийлик жиҳатидан, яъни поэмадаги асосий ғояни - Ойдўс ваҳшийлиги, қонхўрлиги ва маънавий тубанлигини - якка бир ҳукмдор шахс фожиасининг сабабларини очиб беришда, мантиқан тўғри йўлдан боради.\nОйдўс хоннинг ҳузурига кирганда хон унга ҳатто «келдингми?» ҳам демайди, совуққина муомала қилади. Калла солинган хуржунни хон ҳузурида қолдириб, Ойдўс маҳрам дўстининг уйига келади. Хивалик дўсти унга яна бир ҳақиқатни очади: хон укаларини қатл қилган Ойдўсни ўлдирмоқчй эканлигини айтади. Бу хабарни эшитган Ойдўс Хивадан чиқиб қочади. У юртига боргач, 60 қорақалпоқ бийини чақириб маслаҳат қилади ва уларни хонга қарши курашга чақиради. Бийлар ўз олдиларига қўйилган олмадан биттадан еб, Ойдўсга содиқлигини билдирадилар. Ниҳоят, хон ва Ойдўс лашкарлари орасида қонли курашлар бошланиб кетади. Лекин кучлар тенг эмас эди. Ойдўс қўшинлари чекиниб, бир кичик қалъани мудофаа қила бошлайдилар. Хон ҳийла ишлатади: қамалда ётган Ойдўс аскарлари томон замбаракдан ўқ эмас, «қора пул» солиб орттиради. Натижада Ойдўс қўшинлари хоинлик хоинлик қилиб хон тарафига ўтишади. Ойдўс қочади, бироқ йўдда хон аскарлари томонидан ўлдирилади. Хива мадрасаларида таълим олаётган Ойдўснинг Тўра ва Риза исмли фарзандлари қирқ йигити билан Хивадан бош олиб кетадилар. Улар ҳам қонли курашларда ҳалок бўладилар.\n«Ойдўс бий» поэмасининг қисқача сюжети ана шундай. Бу поэмага асос қилиб олинган тарихий воқеалар ва шоир бадиий тафаккури натижасида яратилган бадиий тўқималарни бир-бири билан таққослаш Бердақнинг эпик тасвирлаш санъати юксаклигини кўрсатади. Бердақ «Ойдўс бий» поэмасида қозоқ халқи ҳаётига тааллуқли воқеаларни эмас, балки қорақалпоқ ва ўзбек халқи ҳаётининг реал манзараларини, муштарак воқеликни санъаткорона тасвирлаб берди.\nБердақнинг «Омонгелди» ва «Эрназар бий» поэмаларида ҳам қорақалпоқ халқининг ўзбек халқи билан муштарак ҳаёти тасвирланади. Масалан, «Омонгелди» поэмасида тасвир этилган воқеалар Қўқон хони саройида бўлиб ўтади. Поэманинг асосий конфликти ҳам худди «Ойдўс бий» поэмасидаги каби қорақалпоқ халқининг ўз ҳақ-ҳуқуқларини, миллий мустақилликларини ҳимоя қилиш йўлидаги кураши асосига қурилади: бир томонда хонлик ҳукмдорлари, иккинчи тарафда қорақалпоқ халқи манфаатларини ҳимоя қилувчи халқ сардорлари. Бу беомон курашларда, ҳаёт ҳақиқати каби, халқ сардорлари мағлубиятга учрайдилар, бироқ халқ орасидан яна уларнинг ишини давом эттирувчилар етишиб чиқараверадилар. Жумладан, «Омонгелди» поэмасининг қисқача мазмуни шундай: Қўқон хони Музаффар ўз қарамоғидаги қорақалпоқ хал-қидан ўзига қиз тортиқ қилишни сўрайди. Ҳукмдорнинг бу талаби табиатан мағрур халққа ёқмайди. Қорақалпоқлар ҳукмдори Ҳасан оталиқ хоннинг олдига бориб, унга қорақалпоқлар ўз қизларини бермасликларини дадил айтади. Ғазабланган хон Ҳасанни дорга остиради. Ана шу пайтда қорақалпоқ халқи қасос олишга отланади. Халқ орасидан чиққан довюрак Омонгелди ўз тарафдорлари билан Қўқон хони саройига хужум қилиб, хоннинг бошини кесиб келтиради. Бердақ ўз замондошларини Омонгелдидай довюрак бўлишга, халқ иши, миллий мустақиллиги ва ор-номусини Омонгелди каби ҳимоя қилишга даъват этади:\nБориб хондан хун олмоққа,\nКалла кесиб, қон олмоққа\nҚай бирингнинг чаманг келди?\nБердақ ўзининг «Аҳмоқ пошшо», «Равшан», «Омонгелди» каби асарларида тасвирлаб берган ҳодисаларга ўхшаб кетадиган воқеани чуқур дард билан куйлаб беради. Бахши куйлаган ҳикоятнинг қисқача мазмуни шундай: Аму соҳилидаги хонадонларнинг бирида Гулбиби исмли қиз вояга етибди. Унинг беқиёс гўзаллиги, сулувлиги ҳақидаги овозалар кўп элларга таралади. Ҳарамида жуда кўп хотинларга эга бўлса-да, золим Хива хони Гулбибининг маишатбоз хонни ўз ёнига йўлатмайди, мантиқан тўғри мулоҳазалар орқали хоннинг маънавий ярамаслигини фош қилади. Дарғазаб бўлган хон ўз ясовулларини чақиртириб, Гулбибини аёвсиз жазолатади: қизни чангал устига яланғоч ётқизиб, устидан қайноқ сув қуйишади. Шу тариқа элнинг бир бегуноҳ фарзанди фожиали ҳалок бўлади ... Бахши Гулбиби ҳақидаги ҳикоясини тугаллар экан, Ойсанамлар тўйига келган ёшу қарини янги, порлоқ ҳаёт қадрига етишга чорлайди.\nМаълум бўладики, Миртемир достон бадиий тўқимасида қаламга олган Гулбиби фожиаси Бердақнинг «Аҳмоқ пошшо» достонидаги Гулим тақдирини эслатади. Маълумки, Гулим ҳам худди Гулбиби сингари оёқ-қўли банд ҳолда мажбуран Хива хони ҳузурига келтирилади ва бу даргоҳда ёш умри хазон бўлади. «Равшан» достонининг бош қаҳрамони Равшан ўз ор-номусини мардларча ҳимоя қилади. Демак, Миртемир ҳаёт ҳақиқатини асос қилган ва Бердақ поэзиясига суянган ҳолда қорақалпоқ мавзуидаги бу илк асари орқали Хоразм воҳасида яшаган меҳнаткашларнинг икки даврдаги икки хил ҳаёт тарзини битта асар мундарижасига жо этди ва қорақалпоқ халқи турмуши, урф-одатлари ва анъаналарини чуқур ўрганган ҳолда оригинал асар яратиб, адабиётшуносликда таъкидлаганидек, 30-йиллар ўзбек поэзиясида коллективлаштириш мавзуига сезиларли ҳисса бўлиб қўшилган бу достонини яратди.\nБердақ асос солган адабиёт ўз замонасида гуллаб-яшнади. Қорақалпоқ адабиётида Бердақ анъаналарининг қонуний эгалари бўлган жуда кўп истеъдодлар етишиб чикди. Бир вақтлар нисбатан кам тараққий этган, бадиий ижодиётнинг қатор жанрлари бўлмаган қорақалпоқ адабиёти айни пайтда проза, поэзия ва драматургиянинг барча соҳалари ривожланган санъаткорларни етиштириб берган, қардошлар ҳамкорлигида тобора юксакликка кўтарилаётган, бадиий сўзнинг нодир асарларини кашф этаётган адабиётдир. Бердақ ижоди фақат қорақалпоқ адабиётидагина эмас, балки бошқа халқлар, жумладан ўзбек халқи орасида ҳам ўз издошларини топаётган ижоддир. Бутун умр меҳнаткаш халқнинг орзу-умидларини, унинг дардини тараннум этган бахши ва шоир Бердақ номи, унинг мангуликка мансуб асарлари ўзбек санъаткорларига ҳам азиз ва севимли.


Хитой юк ташиш ҳажмини оширишга тайёр. Тўруғарт ва Иркештомдаги вазият - 0\nАвтоматлаштирилган бухгалтерия тизими орқали товарларни чегара орқали олиб ўтиш коррупция хавфини камайтиради. Бу ҳақда Бош вазир вазифасини бажарувчи, Бош вазирнинг биринчи ўринбосари Артем Новиков Норин вилоятидаги «Тўруғарт» назорат-ўтказиш пунктига ташрифи чоғида айтиб ўтди.\nУнга кўра, сўнгги ойларда Хитой томони билан чегарадан ўтаётган транспорт воситаларининг ҳажмини кўпайтириш бўйича бир неча музокаралар бўлиб ўтди.\n«Яқин келажакда» Иркештом «назорат-ўтказиш пункти, дам олиш кунларини ҳам ҳисобга олган ҳолда, кунига 12 соат очиқ бўлиши тўғрисида келишиб олинди. Бундан ташқари, омбор инфратузилмаси, юкларни ортиш учун махсус кранларни ўрнатиш масаласи ҳал қилинди.» Тўруғарт «назорат-ўтказиш пункти бўйича вазият бироз бошқача, жараёнларни тўғри тушуниб қабул қилинмоқда ”, – деди расмий.\nНовиков санитария талабларига қатъий риоя қилган ҳолда иккита назорат-ўтказиш пунктида нормал ишлаш муҳимлигини таъкидлади. Шунингдек, у юкларни ташишнинг ягона алгоритмини яратишни буюрди.


Нетаньяху: “Эрон атом бомбаси устида иш олиб бормаётганини айтиб, алдаган” - Sharh.uz\nБош саҳифа|Жамият|Нетаньяху: “Эрон атом бомбаси устида иш олиб бормаётганини айтиб, алдаган”\nНетаньяху: “Эрон атом бомбаси устида иш олиб бормаётганини айтиб, алдаган”\nНетаньяхунинг баёнот беришича, Исроил махсус хизматлари Эрон махфий ядро архивларини қўлга киритган. Унинг айтишича, Теҳрон томонидан олтита мамлакат билан имзоланган амалдаги ядро Битими фақат Эрон томони манфаатларига мос экан. Нетаньяху Теҳроннинг кўп марта берган “Эрон олимлари ядро қуроли устида иш олиб бормаётгани борасида”ги баёнотларини “ёлғон” дея атади.\nБундан ававл АҚШ президенти Дональд Трамп бир неча бор 2015 йилда Эрон билан имзоланган Битимни танқид қилган эди, шу билан бирга у май ойи сўнггига қадар Вашингтон мазкур халқаро Келишувдан чиқиши мумкинлигидан огоҳлантирди. Франция президенти Эммануэль Макрон ва Германия канцлери Ангела Меркель ҳам сўнгги вақтларда “Эрон ядро Битими” тўғрисида гапира бошлашди. Жумладан уларнинг ҳар иккиси Келишув айрим “қўшимчалар”га муҳтож эканлигини айтишди.\nЭрон томони агар шу кўринишдаги битим имзолган давлатлар томонидан инкор қилингудек бўлса, у ҳолда Эрон ўз зиммасига олган мажбуриятларни бажаришдан воз кечишини маълум қилди. 2015 йилда имзоланган Битим Теҳрон ҳарбий ядро имкониятларидан воз кечиши эвазига жаҳон мамлакатларининг Эронга нисбатан санкцияларини бекор қилишни кўзда тутади.\nСоғлиқни сақлаш вазирлиги: Эмлаш қамрови 99,5 фоизга етказилди Олий таълим ва илмий-тадқиқот муассасалари ходимларининг ойлик маошлари оширилади


Отасига қайиқ обериш мақсадида супер юлдузга айланган футболчи тарихи ёҳуд чўчка овчиси қандай қилиб машҳур бўлиб кетди? – AllSportuz.com\nОтасига қайиқ обериш мақсадида супер юлдузга айланган футболчи тарихи ёҳуд чўчка овчиси қандай қилиб машҳур бўлиб кетди?\nҲамма супер юлдузлар зўр шароитда катта бўлмаган. Уругвайлик футболчи, Англиянинг “Манчестер Юнайтед” клуби ва Уругвай терма жамоаси ҳужумчиси Эдисон Кавани ҳам қашшоқ оилада туғилган.\nКавани учун футбол касб бўлса, демак унинг севимли машғулоти ов қилишдир. Ёшлигида отаси уни Уругвайнинг шимолий ҳудудларида ов қилишга олиб борган ва Кавани тунда ёввойи чўчқа ва дарё чўчқаларини овлаган.\n“Биз Эдинсон болалигида доим ов қилганмиз ва ҳозир ҳам шундай қиламиз“, дейди футболчининг отаси. “Иккаламиз ҳам балиқ овлаш ва ов қилиш билан вақт ўтказишни яхши кўрамиз. Кечаси уч соатгина ухлаймиз. Эдди ҳеч қачон ўрмонда ов қилишни тўхтатмайди! Балиқ овлашга келсак, у доимо бу уни тинчитиришини айтади. Бу бизнинг ҳаёт тарзимиз. ”\nЭдинсоннинг отаси Луи Кавани унинг болалигида уйларидан ўттиз километр узоқликдаги кўлда балиқ овлашни яхши кўришларини эслади: “Бизда илгари шалтоғи чиққан эски юк машинамиз бор эди ва биз уни балиқ тутиш учун ишлатардик. Кўлда бойларга тегишли бўлган жуда катта ҳашаматли қайиқлар бор эди. Эсимда, бир пайтлар Эдинсон шундай деган эди: “Дада, мен энг зўр футболчига айланганимда, сизга энг катта юк машинасини ва шунга ўхшаш катта қайиқни олиб бераман“, деган эди Эдди.\nКавани ўша пайтда ўн бир ёшда эди ва орзулари катта эди. Ва мен фақат кулиб қўйдим. Аммо ҳозир менда Уругвайда энг катта юк машинаси ва энг катта қайиқ бор, – дея эслайди отаси.\nPrevious Месси энди аниқ “Барса”дан кетади. Бунга исбот бор…\nNext Агар бу ҳақиқат бўлса “Реал” ҳақиқий “матадор” бўлади!


БМТ инсон ҳуқуқлари борасида 15 та мамлакатдаги ҳолатдан хавотирда - Anhor\nAnhor Все посты БМТ инсон ҳуқуқлари борасида 15 та мамлакатдаги ҳолатдан хавотирда\nБМТ инсон ҳуқуқлари борасида 15 та мамлакатдаги ҳолатдан хавотирда\nБМТнинг Инсон ҳуқуқлари бўйича Олий комиссари бошқармаси душанба куни COVID-19 пандемияси муносабати билан фавқулодда ҳолат эълон қилган ва полиция юз минглаб кишиларни ҳибсга ёки қўлга олган ўндан ортиқ мамлакат борасида хавотирда эканини билдирди. Бу ҳақда Reuters хабар беради.\n«Ҳукуматларнинг фавқулодда ваколатлари бошқа фикрлайдиган одамларни бостириш, аҳоли устидан назорат қилиш ва ҳокимият тепасида ўзини абадийлаштириш учун қўлланадиган қуролга айланмаслиги керак», – дейди БМТнинг инсон ҳуқуқлари бўйича бош комиссари Мишель Бачелет.\nБошқармада қайд этишларича, 80 га яқин мамлакат янги коронавирус туфайли фавқулодда вазият эълон қилган, шу жумладан 15 та мамлакатдаги аҳвол алоҳида хавотирни туғдирмоқда.\nБу Ўзбекистон, Нигерия, Кения, ЖАР, Филиппин, Шри-Ланка, Сальвадор, Доминикан Республикаси, Перу, Гондурас, Иордания, Марокаш, Камбоджа, Эрон ва Венгрия.\n«Полиция ва бошқа хавфсизлик хизматлари карантинни таъминлаш учун чегарадан чиқадиган тарзда, баъзида эса ўлимга олиб келадиган даражада хавфли чоралардан фойдаланмоқда», – дея қайд этади БМТ.\n«Отишма, хибсга олиш, шафқатсиз муносабатда бўлиш – шунчаки озуқа излаб чиққан комендантлик соатининг бузувчиларига нисбатан бу чораларнинг барчаси, шубҳасиз, ноқонуний ва номақбулдир», — дейди Олий комиссар.\nВояга етмаган қиз зўрлангани ҳақида хабар берган, гумондорлардан бири ўлик ҳолда топилган, қизнинг ўзи йўқолган\nБухоро вилояти аҳолиси сув тошқини ҳақидаги миш-мишлар сабабли ўзини эвакуация қилишга уринди


Россия, Туркия ва Эрон ташқи ишлар...\n21.02.2018 10:21 0 175\nРоссия, Туркия ва Эрон ташқи ишлар вазирлари Сергей Лавров, Мевлут Човушўғли ва Муҳаммад Жавод Зариф 16 март куни Қозоғистон пойтахти Остона шаҳрида учрашадилар. Бу ҳақда Туркия бош вазири ўринбосари Бекир Бўздоғ душанба куни Анқарада бўлиб ўтган матбуот анжуманида маълум қилди, дея хабар бермоқда ТАСС.\n«16 март куни Остона шаҳрида Туркия, Россия ва Эрон ташқи ишлар вазирларининг уч томонлама учрашуви бўлиб ўтади», — дейилади хабарда.\nДушанба куни Эрон ташқи ишлар вазири Муҳаммад Жавод Зариф ҳам икки ҳафтадан кейин Остона шаҳрида Сурия можароси бўйича уч кафил давлатнинг ташқи ишлар вазирлари доирасидаги учрашуви бўлиб ўтиши ҳақида хабар берган эди. Учрашувда Суриядаги кескинликни юмшатиш ва Истанбул саммити учун замин тайёрлаш масалалари муҳокама қилинади.\n2017 йил 22 ноябрь куни Сочи шаҳрида Россия, Эрон ва Туркия давлат раҳбарлари Владимир Путин, Ҳасан Руҳоний ва Тоййиб Эрдўғон учрашув ўтказган эди. Улар Суриядаги терроризмга қарши биргаликдаги курашда сезиларли ютуқларни қўлга киритишганини ва мамлакатда юзага келган инқирозни бартараф этишда янги босқич бошлангани ҳақида маълум қилган эдилар. Ушбу жараённинг кейинги босқичи 30 январь куни Сочи шаҳрида бўлиб ўтган Сурия миллий мулоқотининг конгресси бўлиб, у Сурия аҳлининг барча қатламларини ифодаловчи 1500 дан ортиқ вакилни ўзида жамлади. Унинг иштирокчилари конституциявий кенгашни ташкил этишга, шунингдек, конституциявий комиссия тузишга қарор қилишди.\nРоссия Туркия Эрон\nХориж Кеча, 11:47


Ҳамма банкларда эмас. Ўзбекистондаги қайси банкларда доллар сотиш бошлангани маълум қилинди - 21 Августа 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Август » 21 » Ҳамма банкларда эмас. Ўзбекистондаги қайси банкларда доллар сотиш бошлангани маълум қилинди\nЎзбекистондаги кўплаб тижорат банклар аҳолига доллар сотишни бошлади.\nЖумладан, «Ипак Йўли» банки эрталабдан валюта сотишни бошлаган. Бунинг учун банкка нақд пул ва паспорт билан бориш лозим. Ушбу банкда доллар 9 450 сўмдан сотилади, 9 350 сўмдан сотиб олинади.\nХабарда айтилишича, кейинчалик ҳар бир банкда ўзининг сотиш ва сотиб олиш курси бўлади.\nAsia Alliance Bank’да валюта айирбошлаш шохобчаларни тайёрлаш бўйича ишлар олиб борилаётгани қайд этилган. Банкка 21 августдан келиш тавсия қилинган.\n«Капиталбанк» вакили эса банк айирбошлашга тайёр эканлигини айтган. Хизмат кўрсатиш соат 14:00 дан бошланиши таъкидланган, лекин хизматдан ўз вақтида фойдаланиш учун 21 августдан келиш тавсия этилган, дея маълум қилди "Дарё".


Ҳаёт ва сабот – Сурхон тонги\nБош саҳифа / Жамият / Ҳаёт ва сабот\nДекабр 8, 2017\tЖамият Изоҳ қолдириш 494 Кўрилди\nАёл — ҳар бир инсон илҳақ, номига энг илиқ сўз айтишга ошиқадиган мўътабар, бетакрор ҳилқат. У онадир, опа-сингил ё ширин фарзанд. Доимо оиламиз борлиғини нурафшон этиб туради. Шу боис ҳаётимиз тўкис, меҳру муҳаббатга лиммо-лим.\nЖарқўрғон туманида таваллуд топган Ҳа- йитгул опа Рўзиеванинг ота-оналари Ҳамро ака ва Ашурой опалар доимо фарзандларининг ўқимишли бўлишларини исташган.\n— Ёдимда,— дейди мақоламиз қаҳрамони,—1959 йилда ўнинчи синф да ўқирдим. Мактабимизга бир қути ипак қурти беришди ва уни етиштириш мажбуриятини менинг зиммамга юклашди. Оиламиз билан уйқусиз тунлар машаққати эвазига режадан ошириб, олий навли пилла топширдик. Меҳнатларим муносиб рағбат топиб, Москва шаҳридаги ВДНХ кўргазмасида иштирок этиш шарафига муяссар бўлдим. Мендаги шижоатни кўрган ўқитувчиларим отамга “Имкони бўлса, қизингизни, албатта, ўқитинг” дея таклиф беришарди.\nУ замонлар қиз боланинг мактабдан сўнг бирон билим юртида ўқиб, касб-ҳунарли бўлиши эртакдек гап эди. Аммо, ота-онам менинг орзуларимга изн беришди. Китобга бўлган меҳрим туфайли, 1965 йиллар Тошкент маданият ва оқартув техникумини аъло баҳоларга тамомладим ва Термиз шаҳридаги Собир Термизий номли вилоят кутубхонасида ишлай бошладим.\nТурмушга чиққач, турмуш ўртоғим Ҳайрулло Розиев (раҳматли) ҳамиша мени қўллаб-қувватларди. Икки ўғлимиз, етти нафар қизимиз, 35 нафар неварамиз ва 29 нафар чеварамиз бор. Кутубхонада 38 йил ишлаб, нафақага чиқдим. Ҳали-ҳали китоблар тушларимга кириб чиқади. У пайтлар Абдулла Қодирий, Абдулла Қаҳҳор, Ҳамид Олимжон, Зулфия, Садриддин Айний каби ёзувчиларимизнинг асарларини севиб ўқишарди. Мумтоз адабиётимиз дарғаси Алишер Навоийнинг “Хамса”си доимо қўлма-қўл эди. Ўша вақтлар ҳам талашиб ўқиладиган(сабаби китоблар жуда кам, ўқувчилар навбатма-нав бат ўқишарди) асарлардан А. Қодирийнинг “Ўткан кунлар” романи ҳали ҳам севимли асарларимиздан бири сифатида қадрланиб келинаётгани, ўзбек адабиётининг жозибадорлигидан далолатдир.\n—Шаҳримизда кўплаб ёшларимизга ибрат намунаси бўлиб келаётган онахонларимиз истиқомат қилишади. Ҳайитгул опа ҳам ана шундай кайвони оналаримиздан. Уларни қадрлаш, намунали ҳаёти ва фаолиятини умидли ёшларимизга ўрнак сифатида тарғиб қилиш ҳам фарз, ҳам қарз, — дейди фуқаролар ўзини ўзи бошқариш органини мувофиқлаштириш бўйича Термиз шаҳар Кенгаши раиси ўринбосари Хуррам Чоршанбиев.\nАйни пайтда 80 ёшни қаршилаётган Ҳайитгул опанинг китоб мутолааси хусусидаги фикрларини завқ билан тинглар экансиз, адабиётга бўлган муҳаббатингиз янада ошади. Келини Зайнаб Амирова айни пайтда мазкур кутубхонада фаолият олиб бораяпти.\n—Овсиним, Зайнабхон уйимизга деярли ҳар куни янги китоблардан олиб келади. Қайнонамнинг худди ёш боладай қувониб кетишини кўрсангиз эди. Шунданми, набираларининг ҳам китобга бўлган муҳаббати ўзгача, — дейди хонадон келини Шаҳодат Абдураҳмонова.\nҲайитгул опанинг ўғиллари Илҳомжон ва Икромжонларнинг фарзандларидан қандай китоб ўқиганлари сўраб туришлари, дарсларини назорат қилиб бориши ҳам она тарбиясининг меваси аслида. Донишмандлар “Кексаларимиз хонадонларимиз файзу таровати, барча яхши фазилатларимиз дебочасидир”, дея бежиз таъриф беришмаган. Уларнинг муносиб турмуш тарзи, панду насиҳатлари фарзандларимиз камолида ҳамиша аҳамиятли бўлиб қолаверади.\nОлдинги Кўриб, ўқиб қувонасан\nКейинги Яхши мутахассис афзалми ёки яхши одам?


DM: Кейинги 2 йилда Европага яна 3 млн муҳожир ўтади\n20:26 / 10.02.2016\nЕвропа комиссияси прогнозларига кўра, кейинги 2 йил ичида бу қитъага яна 3 млн муҳожир келади. Бу ҳақда Daily Mail нашри хабар тарқатган.\nMigrationWatch томонидан ўтказилган тадқиқот натижаларига кўра, 2015 йилда 1,8 млн ноқонуний муҳожир Европа чегараларини кесиб ўтган. Улардан 1,27 млн.га яқини бошпана сўраган. Миграция бўйича ўсиш 95 фоизни кўрсатган.\nҚайд этилишича, Европага келаётганларнинг аксари суриялик қочқинлардир. Бу борада кейинги ўринларда Афғонистон ва Ироқ фуқаролари туради. Бундан ташқари, ҳарбий ҳаракатлар таъсирисиз, иқтисодий муаммолар туфайли иш излаб, Европага келган меҳнат муҳожирлари сони ҳам ўтган йилда ортган.\n2016 йилнинг 6 ҳафтасида Европага денгиз орқали келган муҳожирлар сони ўтган йилнинг шу ҳолатига нисбатан 10 баравар ортган.\nҚайд этилишича, Европага бу одамларнинг аксар қисми Туркия орқали ўтмоқда. Ўтган йили бу йўл орқали ҳаракатланганлар сони 1 миллионга яқинни ташкил этган.\nБундан олдинроқ, БМТ Туркияни Ҳалабдаги уруш туфайли ўз уйларини тарк этган минглаб сурияликларни қутқариш учун ўз чегараларини очишга чақирганди.


Зангиота туманида аҳоли билан очиқ мулоқот ташкил этилди\n15:45 / 09.04.2017\n8 апрель куни Ўзбекистон Республикаси Президенти девонининг Жисмоний ва юридик шахсларнинг мурожаатлари билан ишлашни назорат қилиш ва мувофиқлаштириш хизмати, Ўзбекистон Республикаси Президентининг Тошкент вилояти ва туманидаги Халқ қабулхоналари томонидан Зангиота ҳамда Янгийўл туманлари аҳолиси учун сайёр қабул ташкил этилди.\nСайёр қабулда Ўзбекистон Республикаси Президенти девонининг Жисмоний ва юридик шахсларнинг мурожаатлари билан ишлашни назорат қилиш ва мувофиқлаштириш хизмати масъул ходимлари, Олий суд, Олий хўжалик суди, Бош прокуратура, Олий ва ўрта махсус таълим, Фавқулодда вазиятлар, Халқ таълими, Соғлиқни сақлаш, Ички ишлар, Мудофаа, Молия, Меҳнат, Адлия вазирликлари, Давлат рақобат қўмитаси, Давлат солиқ қўмитаси, Ер ресурслари, геодезия ва картография давлат қўмитаси, Марказий банк, “Ўзтрансгаз”, “GM-Ўзбекистон” акциядорлик жамиятлари, “Ўзавтойўл” компанияси, Тошкент вилояти ҳокимлиги, шаҳар прокуратураси, ички ишлар бошқармаси, суд идоралари раҳбарлари, тегишли бошқарма ва ташкилотлар вакиллари иштирок этди.\nТаҳлил натижаларига кўра, жорий йилнинг 7 апрель кунига қадар Ўзбекистон Республикаси Президентининг Виртуал қабулхонасига Зангиота тумани бўйича мурожаатлар сони жами 14 983 тани ташкил қилади. Шундан, 14 580 таси жисмоний шахслардан, 403 таси юридик шахслардан келиб тушган.\nБундан ташқари, келиб тушган мурожаатларнинг 14 141 таси (94,4%) кўриб чиқилган бўлиб, 842 таси (5,6%) - кўриб чиқилиш жараёнида.\nЗангиота туманидан келган мурожаатлар соҳалар бўйича ўрганилганда мурожаатларнинг асосий қисми қуйидаги масалалар бўйича эканлиги аниқланди:\n- Уй-жой олиш ва уй-жой қуриш учун ер ажратиш, жойларда уй-жойларнинг таъмирга муҳтожлиги масаласи бўйича 2 483 та мурожаат (16,6%);\n- Табий газ таъминоти масаласи бўйича 1 361 та мурожаат (9,0%);\n- Моддий ёрдам, иш ҳақи, пенсия таъминоти ҳамда болалар нафақасини олиш масалалари бўйича 1 058 та мурожаат (7,0%);\n- Ободонлаштириш ва коммунал хўжалиги масалалари, шу жумладан йўлларни таъмирлаш масалалари бўйича 834 та мурожаат (5,6%);\n- Судларда жиноят ишлари, фуқаролик ишлари, хўжалик судларида ишлар кўрилиши бўйича 703 та мурожаат (4,7%);\n- Суд қарорларининг ижро этилиши масалалари бўйича 662 та (4,4%);\n- Банк-молия масалалари бўйича 662 та мурожаат (4,4%) ва бошқа масалалар бўйича мурожаатлар келиб тушган.\nЯнгийўл тумани бўйича мурожаатлар сони жами 5 768 тани ташкил қилади. Шундан, 5 491 таси жисмоний шахслардан, 277 таси юридик шахслардан келиб тушган.\nБундан ташқари, келиб тушган мурожаатларнинг 5 194 таси (90%) кўриб чиқилган бўлиб, 574 таси (10%) - кўриб чиқилиш жараёнида.\nЯнгийўл туманидан келган мурожаатлар соҳалар бўйича ўрганилганда мурожаатларнинг асосий қисми қуйидаги масалалар бўйича эканлиги аниқланди:\n- Уй-жой олиш ва қуриш учун ер ажратиш, жойларда уй-жойларнинг таъмирталаблиги масаласи бўйича 856 та мурожаат (14,8%);\n- Фуқароликни қабул қилиш ва фуқароликдан чиқиш, паспорт олиш ва пропискага ўтиш масалалари бўйича 480 та мурожаат (8,3%);\n- Моддий ёрдам, иш ҳақи, пенсия таъминоти ҳамда болалар нафақасини олиш масалалари бўйича 475 та мурожаат (8,2%);\n- Меҳнат ва бандлик масаласи, шу жумладан ишга жойлашиш ва ишга тикланиш масалалари бўйича 407 та мурожаат (7,1%);\n- Суд қарорларининг ижро этилиши масалалари бўйича 399 та (6,9%);\n- Судларда жиноят ишлари, фуқаролик ишлари, хўжалик судларида ишлар кўрилиши бўйича 306 та мурожаат (5,3%);\n- Банк-молия масалалари бўйича 271 та мурожаат (4,7%);\n- Табий газ таъминоти масаласи бўйича 244 та мурожаат (4,2%);\n- Электр таъминоти масаласи, шу жумладан электр энергиясини ўчирилиши ва асоссиз қарздорлик ҳисобланиши бўйича 148 та (2,6%) ва бошқа масалалар бўйича мурожаатлар келиб тушган.\nСайёр қабулда фуқаролар томонидан йўлланган 100 дан зиёд мурожаатлар ҳар томонлама таҳлил қилиниб, уларнинг юзага келиш сабаблари ўрганилди.\nЯнгийўл Зангиота сайёр қабул\nЗангиотадаги янги ҳибсхона нега саккиз қиррали шаклда бунёд этилди?


Африка лаққа балиғи Тулкибошда ўстирилмоқда\nИссиқликни яхши кўрадиган Африка лаққа балиғини тоғли Тулкибош вилоятининг хўжаликлари тутиб, булоқ сувида ўстиришмоқда.\nМахсус бассейнларда яшайдиган балиқ Россиядан олиб келинган. Бугунги кунда хўжаликда 100 мингга яқин майда балиқлар бор. Сув ҳароратини бир меъёрда сақлаш учун бассейнларга махсус иситиш тизими ўрнатилган.\nЯхши боқиб, ўстирилса битта балиқнинг ўзи 120 килогача гўшт беради. Африка лаққа балиғига Тўлебий тумани ва Туркистон, Шимкент шаҳарларида ҳам талаб катта. Хўжаликнинг асосий мақсади – майда балиқларни сунъий усулда кўпайтириб, вилоят аҳлини тансиқ балиқ гўшти билан таъминлаш.\nХўжалик соҳибининг айтишича, балиқ ҳақидаги маълумотни у интернетдан ўқиб, ҳатто Россия балиқчилари билан тажриба алмашган. Келгусида хўжалик давлат томонидан бериладиган насияни олиб, фаолиятини янада ривожлантиришни режаламоқда.\nТулкибош туманида илгари денгизнинг шўр сувида ўсадиган бақра ва форель балиқлари ўстирилса, энди, мана, африкалик лаққа балиқни боқиш йўлга қўйилди.\nМ. ЭЛТОЕВА, 2017-04-25, 15:42 236


1 хафта аввал 2850 siyrat.uz\nАллоҳ таоло айтади: «Эй Пайғамбар (Муҳаммад соллаллоҳу алайҳи васаллам), албатта, Биз сиз учун маҳрларини берган жуфтларингизни, Аллоҳ сизга ўлжа қилиб берган қўл остингиздаги чўриларингизни, сиз билан ҳижрат қилган амакингизнинг қизларини, аммаларингизнинг қизларини, тоғангизнинг қизларини, холаларингизнинг қизларини ҳалол қилдик, яна (ҳар қандай) мўмина аёлни ҳам – агар у ўзини Пайғамбарга ҳадя этса-ю, Пайғамбар уни никоҳига олишни истаса. (Бу имтиёз) мўминлар учун эмас, фақат сиз учундир. Биз у(мўмин)ларга жуфтлари ва қўллари остидаги чўрилари ҳақида фарз қилган ҳукмларимизни аниқ биламиз. (Булар) сизга танглик бўлмаслиги учундир. Аллоҳ ўта мағфиратли ва раҳмли бўлган Зотдир».\nРасулуллоҳ соллаллоҳу алайҳи васаллам мана шу каби ояти карималар асосида Аллоҳ таолонинг амри билан ўзларидан олдин ўтган кўплаб пайғамбарлар қатори таълим-тарбияга оид, шариат қонунларини жорий қилиш билан боғлиқ, ижтимоий ва сиёсий ҳикматлар асосида тўрттадан ортиқ аёлга уйланишлари ҳалол бўлгани билан умматларидан ажралиб турганлар.\nҚолаверса, мусулмон эркак киши никоҳида бир вақтнинг ўзида тўрттадан ортиқ хотин ушлаб туриши у Зот соллаллоҳу алайҳи васаллам вафотларидан 3 йилу 4 ой олдин (яъни ҳижрий 7 йил, зулқаъда ойи / мил. 629 йил март), охирги аёллари Маймуна онамизга уйланганларидан сўнг тақиқланган эди.\n«Ўшанда Расулуллоҳ соллаллоҳу алайҳи васалламнинг завжаи мутаҳҳаралари тўққизта бўлиб, уларнинг ҳар бири Аллоҳ томонидан аллақачон «мўминларнинг онаси» деб атаб қўйилган эди. Бунинг устига, мабодо Расулуллоҳ соллаллоҳу алайҳи васаллам уларнинг тўрттадан ортиғини талоқ қилсалар, бошқа эрга тегишлари мумкин эмас эди. Аллоҳ буни ман қилган. Уларга уйланишларидан кўзланган ҳикмат ҳам ботилга айланар эди. Шунинг учун Аллоҳ таолонинг Ўзи Пайғамбаримиз соллаллоҳу алайҳи васалламни тўрт хотинли бўлиш ҳукмидан истисно қилди».\nУ Зот соллаллоҳу алайҳи васаллам жами ўн битта аёлни ўз никоҳларига олган бўлиб, вафот этганларида тўққизта аёллари бор эди. Сабаби, Хадижа онамиз билан Зайнаб бинти Хузайма онамиз у Зот соллаллоҳу алайҳи васалламнинг ҳаётлик даврларида вафот этган эдилар.\nАллоҳ таоло Қуръони каримда: «... унинг (яъни Расулуллоҳ соллаллоҳу алайҳи васалламнинг) аёллари уларнинг (яъни мўмин-мусулмонларнинг) оналаридир...», деган.\n Аҳзоб сураси, 50-оят (кенгроқ маълумот олмоқчи бўлган ўқувчиларимиз «Тафсири Ҳилол»нинг 4-жузидан 50–52-оятларнинг тафсирини ўқисинлар).\n Шайх Муҳаммад Содиқ Муҳаммад Юсуф, «Тафсири Ҳилол», Аҳзоб сураси, 52-оят тафсиридан.


МИРЗАОБОДЛИК МИРИШКОРЛАРНИНГ МАТОНАТЛИ МЕҲНАТИ МАҲСУЛИ | QISHLOQ HAYOTI\nМИРЗАОБОДЛИК МИРИШКОРЛАРНИНГ МАТОНАТЛИ МЕҲНАТИ МАҲСУЛИ\nДекабрь 19, 2017 Marks Yusupov\tАгросаноат\nМирзаобод туманида деҳқончилик қилиш миришкорлардан катта тажриба ва омилкорликни талаб қилади. Боиси пахта ва ғалла етиштириладиган майдонларнинг аксарияти шўрхок. Туманнинг Меҳнатобод ҳудудига чегарадош жойларда тез-тез эсиб турадиган кучли шамол тупроқ юзасини қотириб, экинларга олти-етти марта ишлов беришни талаб қилади.\nШундай шароитда ҳам туман меҳнаткашлари ҳар бир агротехник тадбирни пухта амалга оширишди. Хусусан, ғўзани озиқлантиришда суспензия усулидан, суғоришда маҳаллий ўғитдан оқилона фойдаланишди. Вегетация даврида ҳосил кушандаси – кўсак қуртига қарши курашда биомаҳсулотлар билан ишлов беришга алоҳида эътибор қаратилди. Кўсаклар тўлиқ етилган пайкалларда ғўза баргини тўктириш тадбири қулай муддатда ўтказилди. Қатъий саъй-ҳаракатлар натижасида туман деҳқонлари вилоятда шартнома режасини биринчилардан бўлиб адо этишди. 6500 гектар майдондан қабул масканларига 11411 тонна сифатли хомашё топширилди. “Оқолтин”, “Хўжаобод”, “Мирзачўл” сув истеъмолчилари уюшмаларида давлатга пахта сотиш шартномавий режаси 102-108 фоизга бажарилди.\nЧунончи, “Дилдаги наво сири” фермер хўжалиги жамоаси гектаридан 41 центнердан ҳосил олиб, пахта топшириш режасини 203 фоизга уддалади. “Аваз Идрисов”, “Тожимаҳал Янгиобод”, “Раим ота”, “Баҳодирҳожи ўғиллари” фермер хўжаликларида гектаридан 35-40 центнердан ҳосил териб олинди.\nЕрга бўлган муносабатнинг ўзгариши натижасида бир йилда бир ердан икки марта ҳосил олинмоқда. Туманда 299 та фермер хўжалигида 2434 гектар ғалладан бўшаган майдонга такрорий экин – мош экилиб, 2492 тоннадан зиёд ҳосил олинди. Шунинг 503 тоннаси экспорт қилинди. Етиштирилган мош ва бошқа қишлоқ хўжалик маҳсулотларини қайта ишлаб, хорижга экспорт қиладиган бир нечта корхона фаолияти йўлга қўйилди. Хусусан, “Бек Кластер” масъулияти чекланган жамияти мош ва бошқа қишлоқ хўжалик маҳсулотларини қайта ишлаб чет мамлакатларга кенг ҳажмда экспорт қилмоқда.\nЭришилган ютуқларни янада мустаҳкамлашга интилаётган туман пахтакорлари айни вақтда 2018 йил ҳосилига мустаҳкам пойдевор қўйишмоқда. Шу мақсадда ҳосилдан бўшаган майдонларни шудгорлаш, пол олиб, яхоб бериш, кўкламги экиш-тикишда фойдаланиладиган техника воситаларини таъмирлаш ишлари уюшқоқлик билан бошлаб юборилди. Майдонларни шудгорлашда 26 та юқори унумли трактор кучидан тўла қувватда фойдаланилмоқда. Уларнинг кучи билан ҳар куни ўртача 210-230 гектар ҳосилдан бўшаган, ғўзапоя ва мошдан тозаланган майдонлар шудгорланяпти.\nҚишки тадбирларнинг оби-тобида бажарилиши келгуси ҳосилга ишончли замин яратишнинг асоси эканлигини тажрибадан яхши англаган пахтакорлар ҳайдалган майдонларда чел олиш, яхоб бериш, пушта тортиб, эгатлаб суғориш ишларини ҳам қизғин олиб боришаётир. Ҳозиргача туманда 920 гектар майдонда чел олиниб, 258 гектар майдонга яхоб берилди.\n– Деҳқонларимиз далаларга маҳаллий ўғит жамғаришни ҳам бошлаб юбордилар, – дейди Мирзаобод тумани қишлоқ ва сув хўжалиги бўлими бошлиғи Аброр Хидиров. – Айни вақтда туманимизда кунига 40-45 тонна маҳаллий ўғит дала бошига чиқарилмоқда. Ички имкониятларни ишга солиб, қиш мавсумининг ўзида 5000 тонна маҳаллий ўғит тўплашни мақсад қилганмиз. Бу эса келгуси йили ғалла ва ғўзани “шарбат” усулида суғориб, юқори ҳосил етиштиришга мустаҳкам асос яратади.


Амир Темур - Ўзбекистон Республикаси Марказий банки\nЯнгиланган сана: 22 Июл 2019, 10:27\nМазкур олтин танга 1997 йилда Амир Темурга бағишлаб зарб этилган.\nТанганинг олд томонида от минган Амир Темур ҳайкали тасвирланган. Тасвирнинг пастки қисмида танга қийматини кўрсатувчи "100" рақами, тагида эса валюта номи "SO'M" мавжуд. Ҳайкалнинг чап ва ўнг тарафида Амир Темурнинг ҳаёт йиллари "1336" ва "1405" рақамлари жойлаштирилган. Танганинг юқори қисмида "AMIR TEMUR" деган ёзув ярим айлана шаклида кўрсатилган. Танганинг ташқи айланаси бўйлаб мунчоқ шаклидаги нақш туширилган.\nТанганинг орқа томони марказида Ўзбекистон Республикаси герби тасвирланган бўлиб, у мунчоқ кўринишидаги нақш ичига жойлаштирилган. Герб тасвирининг тагида танга чиқарилган йил - "·1997·" кўрсатилган, унинг чап томонида металл ва асиллик даражасини билдирувчи "Аu 999.9" ва ўнг томонида эса металлнинг оғирлигини билдирувчи "31.1 gr." ёзувлари мавжуд. Гербнинг юқори қисмида ярим айлана шаклида "O'ZBEKISTON RESPUBLIKASI" ёзуви мавжуд.\nОхирги янгиланиш: 21.01.2021, 00:00 (GMT+5)


Бир неча соат ичида 121 кишида коронавирус аниқланди: аксарияти пойтахтда - 07.06.2020, Sputnik Ўзбекистон\nЎзбекистонда аниқланган коронавирус ҳолати 4300 тадан ошиб кетди. Сўнгги соатларда пойтахтнинг ўзида 98 кишида вирус аниқланди. 07.06.2020, Sputnik Ўзбекистон\nЎзбекистонда аниқланган коронавирус ҳолати 4300 тадан ошиб кетди. Сўнгги соатларда пойтахтнинг ўзида 98 кишида вирус аниқланди.\nТОШКЕНТ, 7 июн — Sputnik. Ўзбекистонда коронавирус ҳолати 121 тага кўпайди.\n“2020 йил 7 июнь соат 18:00 ҳолатига кўра, Ўзбекистонда коронавирус инфекцияси қайд этилганлар сони 4302 (+121) нафарни ташкил этмоқда”, - дейилади Соғлиқни сақлаш вазирлиги хабарида.\nЯнги касалланганларнинг 13 нафари карантин марказидаги фуқаролар орасида, 98 нафар Тошкент шаҳрида, 2 нафари Сирдарё вилоятида, 8 нафари Тошкент вилоятида коронавирусга чалинганлар билан мулоқотда бўлганлар орасида қайд этилган.\nАйни пайтда мамлакатда 3330 нафар коронавирусга чалинган фуқаролар соғайиб кетган. Ҳозирда 955 бемор даволанмоқда.


Эрон ўзининг ядровий дастури атрофидаги мунозарани Ғарб билан муҳокама қилишга тайёрлиги, бироқ уранни бойитиш ишларини тўхтатмаслигини таъқидлади.\n28 июн 2022, Тошкент вақти: 17:08\nТеҳронда қилган чиқишида, Президент Маҳмуд Аҳмадийнажот Эрон БМТ қошидаги Халқаро атом энергияси агентлиги билан ҳамкорликни давом эттиражагини маълум қилди. Ундан аввал, Эрон расмийлари Натанздаги ер ости ядровий заводида Халқаро атом энергияси агентлигига тегишли кузатув камераларини ўрнатишга рухсат берганини эълон қилди. Айни пайтда, Эроннинг ядровий масалалар бўйича бош музокарачиси Али Ларижоний Мюнхендаги анжуманда қилган чиқишида Халқаро атом энергияси агентлиги Эроннинг ядровий дастурини кузатиши билан боғлиқ асосий масалалар бир неча ҳафта ичида ҳал этилиши мумкинлигини айтди. Айни пайтда, бугун Брюсселда Европа Иттифоқи ташқи ишлар вазирлари Эрон ядровий дастурига оид бўҳронни муҳокама қилади. Франция Ташқи ишлар вазири Филлип Дуст-Блази уранни бойитиш ишлари тўхтатилмас экан Аҳмадийнажотнинг музокаралар борасидаги таклифи “мутлақ номақбул” бўлишини таъкидлади. Эрон халқаро ҳамжамиятнинг уранни бойитиш ишларини тўхтатиш талабларини бажаришдан бош тортиб келади.


Рўзиқул Бердиев: "Албатта, Хавига қарши ўйнашни узоқ кутдик" » Ўзбекистон янгиликлари – Zamin.uz\nРўзиқул Бердиев: "Албатта, Хавига қарши ўйнашни узоқ кутдик"\nРўзиқул Бердиев: - Бўлажак ўйинга тайёрмиз. Рақибни янада яқинроқ ўргандик. Эртага нафақат яхши натижа учун, балки чиройли ўйин кўрсатишга ҳам ҳаракат қиламиз. Биз гуруҳда кучли рақибларга дуч келдик, аммо орқада қолишни истамаймиз.\nЭртага бўладиган ўйинда иккала жамоага ҳам уч очко зарур. Ғалаба қозонишимиз учун ҳужум қилишимизга тўғри келади. Лекин ҳимояни унутмаслигимиз керак. Чунки рақибимизнинг ҳужум чизиғи жуда кучли шаклланган. Биз агар эртага очиқ ўйин намойиш қиладиган бўлсак, уларга осон бўлиши мумкин. Шундан келиб чиқиб бўлажак ўйинга режа тузганмиз.\nАлбатта биз Хавига қарши ўйнашни узоқ кутдик (кулади). Уни мухлисларимиз ҳам Қаршида кутишди. Футболчиларимиз ҳам унга қарши ўйнашни иштиёқ билан кутишаяпти. Таркибимиздаги ёш футболчилар учун бу қувончли воқеа бўларди.\nАзиз Ғаниев: - Биз эртага бўладиган ўйинга яхши тайёргарлик кўрдик. Рақибимизнинг қандай ўйин кўрсатиши бизга маълум. “Ал Садд”нинг кучли ҳужумчилари бор. Биз рақибимизни ҳурмат қилган ҳолда ижобий натижани қўлга киритишга уринамиз. Мухлисларимиз биздан шуни кутишмоқда.\nХавига қарши ўйнаш? Хавидек футболчига қарши ўйнаш ҳар бир футболчи учун шараф. Биз Хавини Қаршида кутган эдик. Аммо у келмади. Такрор айтаман, рақибимиз сафида ким ўйнашидан қаттъий назар, биз эртага ижобий натижани қўлга киритиш учун ўйнаймиз.\nЯнгиликлар » Спорт » Рўзиқул Бердиев: "Албатта, Хавига қарши ўйнашни узоқ кутдик"\n18:13 Рўзиқул Бердиев: "Драган Черан Қатарга кетади"\n20:22 Рўзиқул Бердиев: “Бу сафар рақибимиз анча жиддий”\n23:05 Рўзиқул Бердиев: «Ал-Фатҳ»ни ўрганишда, чемпионатдаги ўрнига эътибор қаратмадик


Ўзбекистон Японияга 1 миллиард долларлик уран етказиб беради » Muzlik.uz - O‘zbekiston yangiliklari\nЎзбекистон Японияга 1 миллиард долларлик уран етказиб беради\n2023−2030 йилларда Ўзбекистон Японияни умумий қиймати 1 миллиард доллардан ортиқ бўлган уран билан таъминлайди. Бу ҳақда президентнинг 28 декабрдаги қарорида сўз боради . Навоий кон-металлургия комбинати томонидан Marubeni компанияси билан 510,1 миллион долларга ва Itochu билан эса 636,4 миллион долларга уран етказиб бериш бўйича узоқ муддатли шартномалар имзоланди. Етказиб бериш ҳажми ҳужжатда кўрсатилмаган. 2017 йил сентябрь ойида Ўзбекистон АҚШга Nukem уран концентратини етти йил давомида 300 миллион долларга етказиб бериш тўғрисида келишиб олган эди. Ўтган январь ойида эса Ҳиндистонга уран етказиб бериш бўйича узоқ муддатли шартнома имзоланди.\nОлтин-валюта захиралари 30 миллиард доллардан ошди\nҚирғизистон Ўзбекистонга 550 млн кВт⋅с энергия етказиб беради\n«Ўзтрейд» илк бор АҚШга қовун етказиб берди\nЎзбекистон АҚШнинг Nukem компаниясига 300 млн долларлик уран етказиб беради


1925 йил Қашқадарё вилояти Шахрисабз тумани Араван қишлоғида туғилган. Оддий аскар, 385-ўқчи дивизия 126-ўқчи полк 2-ўқчи батальон автоматчиси. Жангда кўрсатган жасорати учун Совет Иттифоқи Олий кенгаши Президиумининг 1945 йил 24 мартдаги фармонига кўра оддий аскар Шаимов Шодига Совет Иттифоқи қахрамони унвони берилган.\n1921 йил Андижон шаҳрида туғилган. Совет Армиясига 1941 йили Андижон туман ҳарбий бўлими томонидан чақирилган. Гвардия оддий аскари, 26-гвардия ўқчи дивизия 75-гвардия ўқчи полки разведкачиси. Неман дарёсини кечиб ўтишда кўрсатган жасорати ва матонати учун Совет Иттифоқи Олий кенгаши Президиумининг 1945 йил 24 мартдаги фармонига кўра гвардия оддий аскари Шакиров Астанкулга Совет Иттифоқи қахрамони унвони берилган.\n1913 йили Тошкентда туғилган. Тошкент танк билим юртини тамомлаган. Совет Армиясида 1942 йилдан. Гвардия лейтенанти, 1-гвардия танк бригадаси 2-танк ротаси танк взводи командири. Жангларда кўрсатган қахрамонлиги, жасорати ва моҳирлиги учун Совет Иттифоқи Олий кенгаши Президиумининг 1944 йил 10 январдаги фармонига кўра гвардия лейтенанти Шаландин Вальдемар Сергеевичга вафотидан сўнг Совет Иттифоқи қахрамони унвони берилган.\nШамкаев Акром Белиевич\n1916 йил Оренбург вилоятининг Старое Аширово қишлоғида туғилган. Совет Армиясига яшаш жойидан 1941 йил чақирилган. Оддий аскар, Бош Қомондонлик Зағираси 6-понтон-кўприк бригадаси 135- алоҳида понтон-кўприк батальони сапери. Днепрни кечиб ўтишда топшириқларни моҳирона ва матонат билан бажаргани учун Совет Иттифоқи Олий кенгаши Президиумининг 1944 йил 10 январдаги фармонига кўра оддий аскар Шамкаев Акрам Белиевичга Совет Иттифоқи қахрамони унвони берилган. Урушдан сўнг А.Б.Шамкаев Сурхандарё вилоятида яшаган.\n1921 йил Алтайнинг Харитоновка қишлоғида туғилган. Урушгача Тошкентда яшаган ва ишлаган. Совет Армиясига Тошкентнинг Киров туман ҳарбий бўлими томонидан чақирилган. Ефрейтор, 69-ўқчи дивизияси 120-ўқчи полки батальони комсорги. “Жасорат учун” медали билан тақдирланган. Жангларда жасорати ва матонати учун Совет Иттифоқи Олий кенгаши Президиумининг 1943 йил 30 октябрдаги фармонига кўра ефрейтор Шапочкин Михаил Фирсовичга Совет Иттифоқи қахрамони унвони берилган.\n1907 йил Усть-Каменогорскда туғилган. Совет Армиясига 1942 йил Самарқанд шаҳар ҳарбий бўлими томонидан чақирилган. 529-Ромненск ўқчи дивизияси оддий аскари. Днепр дарёсини кечиб ўтишда кўрсатган жасорати ва матонати учун Совет Иттифоқи Олий кенгаши Президиумининг 1943 йил 29 октябрдаги фармонига кўра оддий аскари Шарабарин Николай Александровичга Совет Иттифоқи қахрамони унвони берилган.\n1913 йил Ленинобод вилоятининг Махрам қишлоғида туғилган. Совет Армиясида 1943 йилдан. Кичик лейтенант, 40-артеллерия дивизияси 387-артеллерия полки 1-батарея взводи командири. Чехослаовакия худудларидаги жангларда кўрсатган жасорати ва қахрамонлиги учун Совет Иттифоқи Олий кенгаши Президиумининг 1945 йил 15 майдаги фармонига кўра кичик лейтенант Шарипов Эргаш Касимовичга вафотидан сўнг Совет Иттифоқи қахрамони унвони берилган.\n1914 йил Нагорно-Қорабоғ Автоном вилояти Барабатумб қишлоғида туғилган. Тошкент вилояти Орджоникидзе туман ҳарбий бўлими томонидан чақирилган. Сержант, 69-Севск ўқчи дивизияси 120-ўқчи полк кимёвий ҳимоя взводи командири. Жангларда кўрсатган жасорати ва қахрамонлиги учун Совет Иттифоқи Олий кенгаши Президиумининг 1943 йил 30 октябрдаги фармонига кўра сержант Шаумян Иван Константиновичга Совет Иттифоқи қахрамони унвони берилган.\n1917 йил Полтава вилояти Хорольский тумани Софино қишлоғида туғилган. Совет Армиясига 1936 йил ЦК ВЛКСМ махсус термасига мувофиқ келган. 1939 йил Чугуевский ҳарбий авиация билим юртини тамомлаган. Гвардия капитан, 67-гвардия қирув авиаполки авиаэскадрильяси командири. Ленин ордени ва иккита Қизил Байроқ ордени билан тақдирланган. Эскадриялья ва шахсий таркибни моҳирона бошқаруви, ҳаво жангларида қахрамонлик ва жасорати учун Совет Иттифоқи Олий кенгаши Президиумининг 1944 йил 4 февралдаги фармонига кўра гвардия капитани Шевелев Павел Федоровичга Совет Иттифоқи қахрамони унвони берилган. Урушдан сўнг П.Ф.Шевелев Тошкентда яшаган.\n1922 йил Саратов вилоятида туғилган. Урушгача Фарғонада яшаган ва ишлаган. Лейтенант, 206-ўқчи дивизияси 737-ўқчи полки автоматчилар ротаси командири. Қизил Юлдуз ордени билан тақдирланган. Улуғ Ватан уруши жангларида кўрсатган жасорати ва қахрамонлиги учун Совет Иттифоқи Олий кенгаши Президиумининг 1943 йил 3 июндаги фармонига кўра лейтенент Шелухин Николай Прокофьевичга Совет Иттифоқи қахрамони унвони берилган.\n1896 йил Могилев вилояти Краснопольск тумани Гнилица қишлоғида туғилган. Фуқаролар уруши қатнашчиси. Улуғ Ватан урушига қадар Тошкентда яшаган. Генерал-майор, 57-гвардия ўқчи дивизияси командири. Иккита Қизил Байроқ ордени билан тақдирланган. Ғарбий Буг дарёсини кечиб ўтишда кўрсатган қахрамонлиги ва жасорати учун Совет Иттифоқи Олий кенгаши Президиумининг 1945 йил 6 апрелдаги фармонига кўра гвардия-майор Шеменков Афанасий Дмитриевичга Совет Иттифоқи қахрамони унвони берилган.\n1916 йил Пенза вилояти Мокшанск тумани Чернозерье қишлоғида туғилган. Армияга 1941 йил Тошкентнинг Фрунзе тумани ҳарбий бўлими томонидан чақирилган. Катта сержант, 69-Севск ўқчи дивизияси 120-ўқчи полк пиёда разведка взводи командири. Жангларда кўрсатган жасорати ва қахрамонлиги учун Совет Иттифоқи Олий кенгаши Президиумининг 1943 йил 30 октябрдаги фармонига кўра катта сержант Шибаев Михаил Петровичга Совет Иттифоқи қахрамони унвони берилган. Урушдан сўнг Шибаев Михаил Петрович Қарши шаҳрида яшаган.


12 декабр 2019, Тошкент вақти: 01:07\nАҚШ президенти Дональд Трамп Россияни Украина ва бошқа қўшни мамлакатларни беқарорлаштиршни бас қилишга чақирди. Унинг сўзларига кўра,Москва дунё муаммоларини ҳал қилишда ғарб давлатларига қўшилиши керак.\nТрамп Россиядан “душман режимлар – Сурия ва Эронни дастаклашни” тўхтатишни талаб қилди.\nУнинг бундай баёноти Варшавага сафари чоғида янгради.\nДональд Трамп Қўшма Штатлар “Марказий Европада тинчлик ва хавфсизликни қўллаб-қувватлаш борасидаги мажбуриятига содиқ” ва “Польша билан Россиянинг беқарорлаштирувачи хатти-ҳаракатларига жавобан иш олиб бормоқда”, деб айтди.\nДональд Трампнинг айтишича, Америка минтақада барқарорлик рамзига айланган Польша ва поляк халқини севади.\nТрамп Польша президенти Андрей Дуда билан учрашуви ортидан Вашингтоннинг НАТО иттифоқи олдидаги мажбурияти борлигини таъкидлади.\n- Бизнинг НАТО ва Польша билан кучли иттифоқимиз ҳамон зиддиятларни тийиб туриш, буюк давлатлар ўртасидаги уруш ҳеч қачон Европани вайрон қилмаслигини таъминлаш ҳамда дунё хавфсиз ва тинч бўлиши учун муҳим аҳамият касб этмоқда, – деди у.\nАҚШ президенти савдо ва энергетика соҳаларида Польша билан ҳамкорликни кенгайтиришга ваъда берди.\nТрампнинг таъқидлашича, Польша ва унинг қўшнилари энергиянинг ягона таъминотчисига қарам бўлиб қолмайди.\nПольша тарихи ҳақида гапираркан, Трамп Трамп бу мамлакат бир неча марта истило остида қолгани, аммо поляк халқи ҳеч қачон мағлуб бўлмаганига алоҳида урғу берди.\nАмерика раҳбари поляк халқини озодлик рамзи деб атади.\nТрамп май ойидаги Европага қилган илк сафари чоғида НАТОга аъзо кўплаб мамлакатлар шартноманинг 5-моддасини эсламаганидан ташвишга тушиб қолди.\nУ бунинг ўрнига иттифоқчиларни мудофаага кам маблағ сарфлаётгани учун танқид қилган ва Қўшма Штатлар керагидан ортиқ харажатларни зиммасига олаётганини айтган эди.\nЖуғрофий жиҳатдан Россияга яқинлиги Польшанинг Москванинг миқтақадаги хатти-ҳаракатлари борасидаги ташвишларини орттирди.\nБунга Россиянинг Украинанинг Қрим вилоятини босиб олгани, Украина шарқидаги бўлгинчиларни қўллаб қувватлаётгани, Қўшма Штатлар ва Европа мамлакатларидаги сайловларга аралашгани гумон қилинаётгани сабаб бўлди.\nТрамп президент Дуда билан учрашувидан сўнг ўтказилган матбуот конференциясида журналистларга Россия 2016 йилги АҚШ президент сайловига аралашганини айтиб, лекин "буни ҳеч қим аниқ айта олмаслиги"ни билдирди.\n"Мен собиқ президент Барак Обама қўлини совуқ сувга урмади, деб айта олмайман. Менимча, у Ҳиллари Клинтон сайловда ютиб чиқади, деб ўйлаган, шунинг учун у ҳеч иш қилмади. Агар у бошқача тарзда ўйлаганида, бунга қарши нимадир қилиши керак эди. Август бошида Марказий разведка бошқармаси уни Россия сайловга аралашмоқчи ёки жиддий аралашмоқчи эканидан огоҳлантирган. Лекин у ҳеч иш қилмади. Сабаби Ҳиллари ғалаба қилади, деб ўйлаган".\nТрамп ушбу фикрларини Марказий ва Шарқий Европа мамлакатлари рабарлари билан учрашуви ва Польша халқи олдида телевидение орқали нутқ сўзлашидан олдин билдирди.\nУ 6 июль куни кечроқ G20 саммити – зирвасида ишитрок этиш учун Германиянинг Ҳамбург шаҳрига ташриф буюради, 7 июль куни эса саммит доирасида Россия президенти Владимир Путин билан учрашишни режалаштирмоқда.\nТрамп "Уч денгиз ташаббуси" саммитида иштирок этган мамлакатлар раҳбарларини АҚШнинг суюлтирилган газини сотиб олишга даъват қилди.\n2016 йилда Польша ва Хорватиянинг қўшма лойиҳаси бўлган ушбу гуруҳга бугунги кунда Венгрия, Чехия Республикаси, Румииня, Болгария, Эстония, Латвия, Словения ва Австрия киради.\nПольша раҳбарлари Трампнинг фикрларини қўллаб-қувватламоқда.\nШу пайтгача, Польша раҳбарлари Европа бошқа мамлакатлари қатори АҚШ президентнинг НАТО олдидаги мажбуриятларига ва шартноманинг 5-моддасига содиқлигини маълум қилишини кутаётган эди. Унга кўра, НАТОнинг бир аъзосига қилинган ҳужум бутун бошли иттифоққа қилинган ҳужум билан тенгдир.\nСуриядаги можаро ва АҚШнинг Суриядаги парвозлар тақиқланадиган зона ташкил қилиш тўғрисидаги таклифи G20 зирваси кун тартибидаги асосий масалалардан бири бўлади.\nG20 зирваси чоғида Европа раҳбарларининг Трампга Қўшма Штатларнинг Парижнинг иқлим ўзгаришига қарши кураш шартномасидан чиқиши, эркин савдо ва иммиграция масалаларига оид кескин саволлар берилиши кутилмоқда.\nАҚШнинг Ғарбдаги иттифоқчилари Трампнинг Путинга унинг Шарқий Украинадаги 10 мингдан ошиқ қишининг ёстиғини қуритган можарога барҳам бериш борасида босим ўтказишини кутмоқда.\nТрамп Россиядан ташқари Шимолий Корея масаласида Хитойга ҳам босим ўтказишга уриниб кўради. У 4 июль куни Шимоилй Корея ракета синови ўтказгандан сўнг Хитой унга ҳеч қандай таъсир кўрсатмаётганидан ҳафсаласи пир бўлганини яшириб ўтирмади.\nТрампнинг Германия канцлери Ангела Меркель биланўзаро муносабати ҳам жиддий кузатув остида бўлади.\nЧунки Меркелнинг жорий йил бошидаги Вашингтонга ва Трампнинг май ойидаги Европага сафари вақтида ноқулай вазиятлар юзага келган эди.


3. Саратон касалига чалинмаслик учун етти ҳаётий маслаҳат!\n4. Жанетт Эппс Халқаро Космик станцияга чиққан биринчи қора танли астронавт бўлади\n6. 2017 йил Ҳаж ибодати учун Ўзбекистонга 2000 та қўшимча ўрин!\n9. "Оскар" мукофоти тақдимот маросими қандай ўтди?\n10. Наманганлик тадбиркор қуён боқмоқда: гўшти, юнги, ҳатто гўнги ҳам катта пул!\n11. Чустлик профессор-биолог Иброҳим Абдураҳмонов Ўзбекистон инновацион ривожлантириш вазири бўлди\n12. JOGO BONITO. Биз соғинган Бразилия\n13. Наманганда халқаро теннис турнири якунланди\n15. Ўзбекистонда долзарб масалаларни ҳал этишда нодавлат нотижорат ташкилотлар ўрни қандай?\nЮртимизда ижтимоий-иқтисодий, жамоат ривожланишининг долзарб масалаларини ҳал этишда нодавлат нотижорат ташкилотлар салоҳиятини мустаҳкамлаш, шунингдек, давлат органлари ва нодавлат нотижорат ташкилотлар ўртасидаги ижтимоий шериклик муносабатлари самарали ташкиллаштирилмоқда.


Истиқболли қўшма лойиҳаларни амалга ошириш бўйича келишувларга эришилди » Жаҳон - бизнинг нигоҳимизда!\nБош саҳифа Жаҳон - бизнинг нигоҳимизда! » Сиёсат » Истиқболли қўшма лойиҳаларни амалга ошириш бўйича келишувларга эришилди\nСиёсат 15-04-2019, 14:14 0\nУнда икки мамлакат вазирликлари ва йирик компаниялари раҳбарларидан иборат делегациялар аъзолари иштирок этди.\nТуризм, маданият, фан ва таълим йўналишларидаги алоқаларни ривожлантириш масалалари ҳам кўриб чиқилди. Ўтган йили Қозоғистонда Ўзбекистон йили кенг миқёсда ўтказилгани, унинг доирасидаги тадбирлар халқларимиз ўртасидаги дўстлик ва қардошлик муносабатларини янада мустаҳкамлагани таъкидланди.\nМазкур улкан маданий воқеанинг мантиқий давоми сифатида бу йил Ўзбекистонда Қозоғистон йили бўлади ва у Қозоғистон Президентининг ушбу давлат ташрифи доирасида очилади.


Туркияда мамлакат президентини ҳақорат қилгани учун газета бош муҳаррири ҳибсга олинди\n10:45 / 10.10.2015\nИстамбул суди Туркиянинг Today's Zaman газетаси бош муҳаррири Бюлент Кенешни мамлакат президенти Тойиб Эрдоғанни ҳақорат қилгани учун ҳибсга олиш тўғрисида ордер чиқарди. Бу ҳақда мазкур нашр расмий сайтида хабар қилинди.\nУлар ахборотга кўра, Кенешга нисбатан бош муҳаррир твиттерда гўёки президент Эрдоғанни ҳақорат қилгани учун жиноий иш қўзғатилган.\nБош муҳаррирнинг ўзи ушбу айбловни рад этиб, у ҳеч қачон президентни ҳақорат қилмагани, барча ёзганлари сўз эркинлиги қонунлари доирасида эканини маълум қилди.\nГазетанинг қайд этишича, 2014 йил август ойида Тойиб Эрдоғаннинг президентликка сайланиши вақтида юзлаб одамлар президентга нисбатан ҳақоратда айбланган эди. Нашр фикрича, бу мамлакатда сўз эркинлигига таҳдид солади.


БАА коронавирусга қарши курашиш учун Ўзбекистонга инсонарварлик ёрдами тақдим этди\nАБУ-ДАБИ, 15 октябрь. /«Дунё» АА/. Бирлашган Араб Амирликлари Ўзбекистонга COVID-19 га қарши курашиш мақсадлари учун 7 тонна инсонпарварлик ёрдами кўрсатди, деб хабар бермоқда «Дунё» АА мухбири.\nМамлакатимизнинг Абу-Дабидаги элчихонаси берган маълумотга кўра, гуманитар юк таркибига ўпкани сунъий шамоллатиш воситалари, кислород концентраторлари, ПЦР-лабораториялари ва экспресс тест-тизимлар ҳамда ёрдамчи тиббий асбоб-ускуналар киритилган.\nБАА Ўзбекистонга COVID-19 тарқалишига қарши курашиш учун мўлжалланган тиббий маҳсулотларни тўртинчи бор тақдим этди. Пандемия бошланганидан буён мамлакатимизга 51 тонна инсонпарварлик ёрдами етказиб берилди.\nЎзбекистон Президенти: Муса Ерниязовнинг...\nБугун Президент Шавкат Мирзиёев Нукусда Ўзбекистон Қаҳрамони Муса Ерниязов дафн маросимида...\nЎзбекистон делегацияси МАГАТЭ бош конфер...\nМАГАТЭ Бош конференциясининг 64-сессияси Австрия пойтахтида ўз ишини якунлади. Бу галги та...


Ўшда яна “Яқийн инкор” диний оқими аъзолари қўлга олинди\n17 декабр 2018, Тошкент вақти: 10:12\n“Яқийн инкор” даъватчилик билан шуғулланиши айтиб келинадиган “Таблиғи жамоат” оқимидан ажралиб чиққан. Суратда даъватга кетаётган диндорлар. Суратнинг мазкур хабарга алоқаси йўқ.\nҚирғизистоннинг Ўш вилоятида “Яқийн инкор” диний оқимининг 7 нафар аъзоси қўлга олинди. Ўш вилоят ички ишлар бошқармасининг билдиришича, улардан 6 нафари Аравон ва 1 нафари Ўзган туманларида ушланган.\n1 март куни Ўшда “Яқийн инкор” диний оқимига мансубликда гумонланган 9 одам “диний-экстремистик оқим мафкурасини тарғиб қилиш”да айбланиб судланган эди. Уларнинг ҳар бири 3-4 йилданга озодликдан маҳрум қилинган. Судланганлар ўтган йилнинг 15 июнида Қорасув туманида қўлга олинган.\nФевраль ойида Қорасув туманида “Яқийн инкор”чиликда айбланган 24 одам суд ҳукми билан ҳар бири икки йилданга шартли равишда озодликдан маҳрум қилинганди.\n“Яқийн инкор” даъватчилик билан шуғулланиши айтиб келинадиган “Таблиғи жамоат” оқимидан ажралиб чиққан, деб ҳисобланади.\n“Яқийн инкор” оқими аъзолари ўғил болалар ва қизларни алоҳида-алоҳида мактабларда ўқитиш, телефон, телевизор каби воситалардан фойдаланмаслик ғояларини илгари суриб келади.\n2017 йилнинг 15 июнида Бишкек шаҳар Октябрь туман суди қарори билан “Яқийн инкор” фаолияти тақиқланган. Бунга қадар Қирғизистон мутияти бу оқим вакилларига даъват ишларини олиб боришни тақиқлаган эди.